MT Il-Ġurnal Uffiċjali tal-Unjoni Ewropea L 135/1

DEĊIŻJONI TAL-KUMMISSJONI

tat-12 ta’ Jannar 2011

dwar l-amortizzazzjoni tat-taxxa tal-avvjament finanzjarju għal akkwiżizzjonijiet ta’ ishma barranin Nru C 45/07 (ex NN 51/07, ex CP 9/07) implimentata minn Spanja

(notifikata bid-dokument numru C(2010) 9566)

(It-test Spanjol biss huwa awtentiku)

(Test b’relevanza għaż-ŻEE)

(2011/282/UE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,

Wara li sejħet lill-partijiet interessati sabiex jissottomettu l-kummenti tagħhom skont id-dispożizzjonijiet iċċitati hawn fuq (1) u wara li kkunsidrat il-kummenti tagħhom,

Billi:

I. PROĊEDURA

(1) Permezz ta’ mistoqsijiet bil-miktub indirizzati lill-Kummissjoni (Nri E-4431/05, E-4772/05 u E-5800/06) diversi deputati tal-Parlament Ewropew indikaw li Spanja kienet stabbiliet skema speċjali li allegatament tipprovdi inċentiv inġust tat-taxxa għall-kumpaniji Spanjoli li jiksbu ishma sinifikanti f’kumpaniji barranin, skont l-Artikolu 12(5) tal-Att Spanjol dwar it-Taxxa Korporattiva (“Real Decreto Legislativo 4/2004, de 5 de marzo, por el que se aprueba el texto refundido de la Ley del Impuesto sobre Sociedades” (2), minn hawn ’il quddiem imsejjaħ “TRLIS”).

(2) Permezz tal-mistoqsija bil-miktub Nru P-5509/06, id-deputat tal-PE David Martin ilmenta mal-Kummissjoni dwar offerti ta’ xiri ostili mill-produttur tal-enerġija Spanjol Iberdrola li tinvolvi x-xiri ta’ ishma tal-ġeneratur u distributur Britanniku tal-enerġija, Scottish Power Ltd. Skont is-Sur Martin, Iberdrola kien ibbenefika inġustament minn għajnuna mill-Istat fil-forma ta’ inċentiv tat-taxxa għall-akkwist. Is-Sur Martin talab lill-Kummissjoni biex teżamina l-kwistjonijiet kollha relatati mal-kompetizzjoni li joħorġu mill-akkwiżizzjoni, li kienet ġiet notifikata fit-12 ta’ Jannar 2007 għal eżami mill-Kummissjoni skont l-Artikolu 4 tar-Regolament tal-Kunsill (KE) Nru 139/2004 tal-20 ta’ Jannar 2004 dwar il-kontroll ta’ konċentrazzjonijiet bejn impriżi (3) (minn hawn ’il quddiem “ir-Regolament dwar l-Għaqdiet (fużjonijiet)”). Permezz tad-Deċiżjoni datata s-26 ta’ Marzu 2007 (Każ Nru COMP/M.4517 – Iberdrola/Scottishpower, SG-Greffe(2007) D/201696) (4), il-Kummissjoni ddeċidiet li ma topponix l-operat notifikat u li tiddikjarah kompatibbli mas-suq intern skont l-Artikolu 6(1)(b) tar-Regolament dwar l-Għaqdiet.

(3) Permezz ta’ ittri datati l-15 ta’ Jannar u s-26 ta’ Marzu 2007, il-Kummissjoni talbet lill-awtoritajiet Spanjoli biex jipprovdu informazzjoni sabiex tevalwa l-ambitu u l-effetti tal-Artikolu 12(5) TRLIS fir-rigward tal-klassifikazzjoni possibbli tiegħu bħala għajnuna mill-Istat u l-kompatibbiltà tiegħu mas-suq intern.

(4) Permezz ta’ ittri datati s-16 ta’ Frar u l-4 ta’ Ġunju 2007, l-awtoritajiet Spanjoli wieġbu dawn il-mistoqsijiet.

(5) Permezz ta’ faks datata t-28 ta’ Awwissu 2007, il-Kummissjoni rċeviet ilment mingħand operatur privat li permezz tiegħu ġie allegat li l-iskema stabbilita mill-Artikolu 12(5) TRLIS kienet tikkostitwixxi għajnuna mill-Istat u ma kinitx kompatibbli mas-suq intern. Il-persuna li għamlet l-ilment talbet biex l-identità tagħha ma tiġix żvelata.

(6) Permezz ta’ Deċiżjoni tal-10 ta’ Ottubru 2007 (minn hawn ’il quddiem “id-Deċiżjoni tal-Ftuħ”), il-Kummissjoni bdiet il-proċedura ta’ investigazzjoni formali stabbilita fl-Artikolu 108(2) tat-Trattat dwar il-Funzjonament tal-Unjoni Ewropea (minn hawn ’il quddiem “TFUE”) (li qabel kien l-Artikolu 88(2) tat-Trattat KE) fir-rigward tal-amortizzazzjoni tat-taxxa tal-avvjament finanzjarju provdut mill-Artikolu 12(5) TRLIS, għax kien jidher li kienet tissodisfa l-kundizzjonijiet kollha biex titqies bħala għajnuna mill-Istat skont l-Artikolu 107(1) TFUE. Il-Kummissjoni infurmat lil Spanja li kienet iddeċidiet li tibda l-proċedura stabbilita fl-Artikolu 108(2) TFUE. Id-Deċiżjoni tal-Ftuħ kienet ippubblikata f’Il-Ġurnal Uffiċjali tal-Unjoni Ewropea (5), u ssejjaħ lill-partijiet interessati biex jissottomettu l-kummenti tagħhom.

(7) Permezz ta’ ittra datata l-5 ta’ Diċembru 2007, il-Kummissjoni rċeviet kummenti mingħand Spanja dwar id-Deċiżjoni tal-Ftuħ.

(8) Bejn it-18 ta’ Jannar u s-16 ta’ Ġunju 2008, il-Kummissjoni rċeviet kummenti dwar id-Deċiżjoni tal-Ftuħ minn 32 parti terza. Il-partijiet terzi li ma talbux li jibqgħu anonimi huma mniżżla fl-Anness 1 ta’ ma’ din id-Deċiżjoni.

(9) Permezz ta’ ittri datati d-9 ta’ April, il-15 ta’ Mejju u t-22 ta’ Mejju 2008 u s-27 ta’ Marzu 2009, il-Kummissjoni għaddiet il-kummenti hawn fuq imsemmija lill-awtoritajiet Spanjoli, sabiex tagħtihom l-opportunità li jagħtu r-reazzjonijiet tagħhom. Permezz ta’ ittri datati t-30 ta’ Ġunju 2008 u t-22 ta’ April 2009, l-awtoritajiet Spanjoli taw ir-reazzjonijiet tagħhom għall-kummenti tal-partijiet terzi.

(10) Fit-18 ta’ Frar 2008, it-12 ta’ Mejju u t-8 ta’ Ġunju 2009, saru laqgħat tekniċi bejn l-awtoritajiet Spanjoli u r-rappreżentanti tal-Kummissjoni biex jiċċaraw, inter alia, ċerti aspetti tal-applikazzjoni tal-iskema inkwistjoni u l-interpretazzjoni tal-leġiżlazzjoni Spanjola rilevanti għall-analiżi tal-każ.

(11) Fis-7 ta’ April 2008, saret laqgħa bejn ir-rappreżentanti tal-Kummissjoni u tal-Banco de Santander S.A.; fis-16 ta’ April 2008 saret laqgħa bejn ir-rappreżentanti tal-Kummissjoni u d-ditta legali J&A Garrigues S.L. li tirrapreżenta diversi partijiet terzi; fit-2 ta’ Lulju 2008 saret laqgħa bejn rappreżentanti tal-Kummissjoni u Altadis S.A.; fit-12 ta’ Frar 2009, saret laqgħa bejn rappreżentanti tal-Kummissjoni u Telefónica S.A.

(12) Fl-14 ta’ Lulju 2008, l-awtoritajiet Spanjoli ssottomettew iżjed informazzjoni dwar il-miżura inkwistjoni, b’mod partikolari d-dejta estratta mid-dikjarazzjonijiet tat-taxxa tal-2006, li provdew deskrizzjoni tal-kontribwenti li kienu bbenefikaw mill-miżura inkwistjoni.

(13) Permezz ta’ ittra elettronika datata s-16 ta’ Ġunju 2009, l-awtoritajiet Spanjoli pprovdew elementi oħra u argumentaw li l-kumpaniji Spanjoli xorta għadhom jiffaċċaw numru ta’ ostakli għal fużjonijiet transkonfinali fl-Unjoni Ewropea.

(14) Fit-28 ta’ Ottubru 2009, il-Kummissjoni adottat deċiżjoni negattiva (6) b’ordni ta’ rkupru tal-għajnuna mogħtija lill-benefiċjarji fuq il-bażi tal-leġiżlazzjoni kkuntestata meta jsir xiri intern fl-UE (minn hawn ’il quddiem “id-Deċiżjoni preċedenti”). Kif indikat fil-premessa 119 ta’ din id-Deċiżjoni, il-Kummissjoni żammet il-proċedura, kif mibdija mid-Deċiżjoni tal-Ftuħ, miftuħa għal xiri barra mill-UE minħabba li l-awtoritajiet Spanjoli ħadu r-responsabbiltà li jipprovdu dettalji ġodda rigwarkd ostakli għal fużjonijiet transkonfinali barra mill-UE.

(15) Fit-12, is-16 u l-20 ta’ Novembru 2009, l-awtoritajiet Spanjoli ppreżentaw informazzjoni qasira dwar l-investiment dirett mill-kumpaniji Spanjoli f’pajjiżi li mhumiex parti mill-UE.

(16) Fis-16 ta’ Diċembru 2009, il-Kummissjoni bagħtet rikjesta għal informazzjoni lill-awtoritajiet Spanjoli dwar tranżazzjonijiet f’pajjiżi li mhumiex parti mill-UE li kienet tqis li huma meħtieġa sabiex tkun tista’ ssir il-valutazzjoni ta’ kemm l-iskema tinvolvi għajnuna mill-Istat skont il-linji ssuġġeriti mill-awtoritajiet Spanjoli.

(17) Permezz tal-ittra datata t-3 ta’ Jannar 2010 l-awtoritajiet Spanjoli ppreżentaw informazzjoni dettaljata dwar 15-il pajjiż li mhumiex parti mill-UE fejn kienet tinstab il-maġġor parti (madwar 70 %) tal-investiment barrani dirett Spanjol. B’mod aktar preċiż, l-awtoritajiet Spanjoli ppreżentaw żewġ rapporti ppreparati mill-kumpanija legali Garrigues u minn KPMG, li jinkludu analiżi tal-allegati ostakli finanzjarji u legali f’dawn il-pajjiżi terzi.

(18) B’ittra tas-27 ta’ Jannar 2010 l-Kummissjoni rċeviet kummenti mingħand Banesto, membru tal-Grupp Santander.

(19) B’ittra elettronika tat-3 ta’ Marzu 2010, l-awtoritajiet Spanjoli rrispondew mistoqsija teknika indirizzata lilhom fis-26 ta’ Frar 2010.

(20) B’ittra tad-9 ta’ Lulju 2010 l-Kummissjoni rċeviet kummenti migħand Banco Santander.

(21) B’ittra tal-25 ta’ Novembru 2010 l-Kummissjoni rċeviet kummenti mingħand Telefónica.

(22) Fis-27 ta’ Novembru 2009, is-16 ta’ Ġunju 2010 u d-29 ta’ Ġunju 2010, saru laqgħat tekniċi bejn il-Kummissjoni u l-awtoritajiet Spanjoli.

II. DESKRIZZJONI DETTALJATA TAL-MIŻURA KKUNTESTATA

(23) Il-miżura inkwistjoni tinvolvi l-amortizzazzjoni tat-taxxa tal-avvjament finanzjarju li jirriżulta mill-akkwiżizzjoni ta’ ishma sinjifikanti f’kumpanija barranija fil-mira.

(24) Il-miżura hija rregolata bl-Artikolu 12(5) TRLIS (minn hawn ’il quddiem “il-miżura kkuntestata”). B’mod partikolari, l-Artikolu 2(5) tal-Att 24/2001 tas-27 ta’ Diċembru 2001 emenda l-Att Spanjol dwar it-Taxxa Korporattiva Nru 43/1995 tas-27 ta’ Diċembru 1995, billi introduċa l-Artikolu 12(5). Id-Digriet Leġiżlattiv Irjali Nru 4/2004 tal-5 ta’ Marzu 2004 jipprovdi verżjoni kkonsolidata tal-Liġi Spanjola dwar it-Taxxa tal-Kumpaniji.

(25) Il-Kummissjoni taf li l-leġiżlazzjoni Spanjola evolviet mid-data tad-Deċiżjoni tal-Ftuħ (7). Minkejja dan, hija tqis li l-aħħar emendi aktarx li mhux ser ikollhom effett jew jibdlu l-inċertezzi espressi fid-Deċiżjoni tal-Ftuħ. Għall-finijiet ta’ konsistenza, f’din id-Deċiżjoni, il-Kummissjoni ser tirreferi għan-numri mogħtija fil-leġiżlazzjoni Spanjola kif indikati fid-Deċiżjoni tal-Ftuħ, anke jekk din tkun għaddiet minn emendi oħra. Kwalunkwe dispożizzjoni legali ġdida ser tiġi identifikata bħala tali.

(26) L-Artikolu 12(5) TRLIS, li huwa parti mill-Artikolu 12 “Aġġustamenti tal-valur: telfien ta’ valur tal-assi”, daħal fis-seħħ fl-1 ta’ Jannar 2002. Huwa essenzjalment jipprovdi li kumpanija li hija taxxabbli fi Spanja tista’ tnaqqas mill-introjtu taxxabbli tagħha l-avvjament finanzjarju li jkun ġej mill-akkwiżizzjoni ta’ ishma ta’ mill-inqas 5 % ta’ kumpanija barranija, fi ħlas perjodiku annwali, għal massimu ta’ 20 sena wara l-akkwist.

(27) L-avvjament huwa mifhum li jirrappreżenta l-valur ta’ isem tan-negozju rispettat sew, relazzjonijiet tajbin ma’ klijenti, ħiliet tal-impjegati, u tali fatturi oħra li huma mistennija li jsarrfu fi qligħ ikbar milli evidenti fil-futur. Skont il-prinċipji tal-kontabilità Spanjoli (8), il-prezz imħallas għall-akkwiżizzjoni ta’ negozju li jaqbeż il-valur fis-suq tal-assi li jikkostitwixxu n-negozju huwa definit bħala “avvjament” u għandu jitniżżel fil-kotba bħala assi intanġibbli separat hekk kif il-kumpanija akkwirenti tieħu l-kontroll tal-kumpanija fil-mira (9).

(28) Skont il-prinċipji tal-politika tat-taxxa Spanjola, bl-eċċezzjoni tal-miżura inkwistjoni, l-avvjament jista’ jiġi amortizzat biss wara kombinament tan-negozju li tqum jew minħabba akkwiżizzjoni jew b’kontribuzzjoni tal-assi miżmuma minn kumpaniji indipendenti jew wara operazzjoni ta’ fużjoni jew firda.

(29) “Avvjament finanzjarju”, kif użat fis-sistema tat-taxxa Spanjola, huwa l-avvjament li kien jitniżżel fil-kotba kieku l-kumpanija li għandha l-ishma u l-kumpanija fil-mira kienu ngħaqdu. Il-kunċett ta’ avvjament finanzjarju skont l-Artikolu 12(5) TRLIS għaldaqstant jintroduċi fil-qasam tal-akkwiżizzjonijiet tal-ishma kunċett li normalment jintuża fit-trasferiment tal-assi jew tranżazzjonijiet ta’ kombinament tan-negozju. Skont l-Artikolu 12(5) TRLIS, l-avvjament finanzjarju jiġi determinat billi jitnaqqas il-valur tas-suq tal-assi tanġibbli u intanġibbli tal-kumpanija akkwiżita mill-prezz tal-akkwiżizzjoniimħallas għall-ishma.

(30) L-Artikolu 12(5) TRLIS jipprovdi li l-amortizzazzjoni tal-avvjament finanzjarju huwa dipendenti fuq li jintlaħqu r-rekwiżiti li ġejjin, stabbiliti b’referenza għall-Artikolu 21 TRLIS: (a) Il-pussess dirett jew indirett fil-kumpanija barranija għandu ikun mill-inqas ta’ 5 % u għandu jinżamm għal perjodu mhux interrott ta’ mill-inqas sena (10); (b) Il-kumpanija barranija għandha tkun suġġetta għal taxxa simili għal dik applikabbli fi Spanja. Din il-kundizzjoni hija preżunta li tintlaħaq jekk il-pajjiż ta’ residenza tal-kumpanija fil-mira jkun iffirma konvenzjoni dwar it-taxxa ma’ Spanja biex jevita taxxa doppja internazzjonali u biex jipprevjeni l-evażjoni tat-taxxa (11) bi klawżola dwar l-iskambju tal-informazzjoni; (ċ) Id-dħul tal-kumpanija barranija għandu jkun ġej primarjament minn attivitajiet tan-negozju mwettqa barra l-pajjiż, jew dħul li jista’ jiġi ttrattat b’dan il-mod. Din il-kundizzjoni tintlaħaq meta mill-inqas 85 % tal-introjtu tal-kumpanija fil-mira: (i) mhuwiex inkluż fil-bażi taxxabbli taħt ir-regoli tat-trasparenza tat-taxxa internazzjonali fi Spanja u huwa ntaxxat bħala qligħ irċevut fi Spanja (12). L-introjtu jkun speċifikament meqjus li jilħaq dawn ir-rekwiżiti meta jkun ġej mill-attivitajiet li ġejjin: — kummerċ bl-ingrossa, meta l-oġġetti jiġu offruti lix-xerrejja fil-pajjiż jew it-territorju ta’ residenza tal-kumpanija fil-mira jew fi kwalunkwe pajjiż jew territorju ieħor barra Spanja, — servizzi provduti lil klijenti li ma għandhomx id-domiċilju tat-taxxa tagħhom fi Spanja, — servizzi finanzjarji provduti lil klijenti li ma għandhomx id-domiċilju tat-taxxa tagħhom fi Spanja, — servizzi ta’ assigurazzjoni relatati ma’ riskji li ma jinsabux fi Spanja. (ii) hu introjtu ta’ dividend, sakemm il-kundizzjonijiet dwar in-natura tal-introjtu mill-ishma provduti fl-Artikolu 21(1)(a) u l-livell tal-ishma diretti u indiretti tal-kumpanija Spanjola jintlaħqu (Artikolu 21(1)(c)(2) TRLIS) (13).

(31) Flimkien mal-miżura kkontestata, huwa xieraq li jiġu deskritti fil-qasir id-dispożizzjonijiet tat-TRLIS li ġejjin li għalihom ser tirreferi din id-Deċiżjoni: — L-Artikolu 11(4) tat-TRLIS (14), (l-Artikolu 11 huwa ntitolat “Aġġustamenti tal-valur: amortizzazzjoni” u jinsab fil-Kapitolu IV tat-TRLIS, li jiddefinixxi l-bażi tat-taxxa) jipprovdi għal minimu ta’ 20 sena amortizzazzjoni tal-avvjament li jkun ġej minn akkwiżizzjoni taħt il-kundizzjonijiet li ġejjin: (i) l-avvjament ikun jirriżulta minn akkwiżizzjoni għal valur; (ii) il-bejjiegħ ma jkunx relatat mal-kumpanija akkwirenti. L-emendi li saru għal din id-dispożizzjoni sussegwenti għad-Deċiżjoni tal-Ftuħ u li ddaħħlu fl-Att Nru 16/2007 tal-4 ta’ Lulju 2007, iċċaraw ukoll li jekk il-kundizzjoni (ii) ma tkunx intlaħqet, il-prezz imħallas għall-kalkolu tal-avvjament ikun il-prezz imħallas għas-sehem miksub minn kumpanija relatata lill-bejjiegħ mhux relatat u jirrikjedi wkoll li (iii) ammont ta’ riserva ristrett ikun ġie stabbilit għal ammont li tal-anqas ikun ekwivalenti hħal dak imnaqqas taħt l-Artikolu 12(5) TRLIS. — L-Artikolu 12(3) TRLIS, li jinsab fil-Kapitolu IV TRLIS, jippermetti tnaqqis parzjali għal deprezzament tal-ishma domestiċi u barranin, li ma jkunux elenkati fuq is-suq sekondarju, sad-differenza bejn il-valur teoretiku tal-kontabilità fil-bidu u fl-aħħar tas-sena tat-taxxa. Il-miżura kkuntestata tista’ tiġi applikata flimkien ma’ dan l-Artikolu tat-TRLIS (15). — L-Artikolu 89(3) TRLIS (l-Artikolu 89 huwa ntitolat “Investimenti fil-kapital tal-entità trasferenti u l-entità akkwirenti”), jinsab fil-Kapitolu VIII tat-Taqsima VII dwar is-“Sistema speċjali għall-fużjonijiet, diviżjonijiet, trasferimenti tal-assi u skambji ta’ domiċilju ta’ kumpanija Ewropea jew Soċjetà Kooperattiva Ewropea minn Stat Membru tal-Unjoni Ewropea għal ieħor”. L-Artikolu 89(3) TRLIS jipprovdi għall-amortizzazzjoni tal-avvjament li toħroġ mir-ristrutturar tan-negozju. Taħt din id-dispożizzjoni, il-kundizzjonijiet li ġejjin għandhom jintlaħqu sabiex jiġi applikat l-Artikolu 11(4) TRLIS għall-avvjament li joħroġ minn kombinament tan-negozju: (i) ishma ta’ mill-inqas 5 % fil-kumpanija fil-mira qabel il-kombinament tan-negozju; (ii) ikollu jiġi pruvat li l-avvjament ġie intaxxat u l-ħlas ġie mitlub mill-bejjiegħ (iii) il-bejjiegħ ma jkunx marbut max-xerrej. Jekk il-kundizzjoni (iii) ma tintlaħaqx, l-ammont imnaqqas għandu jikkorrispondi ma’ deprezzament irriversibbli tal-assi intanġibbli. — L-Artikolu 21 TRLIS, intitolat “Eżenzjoni biex tiġi evitata tassazzjoni doppja internazzjonali fuq dividendi u introjtu minn sorsi barranin li joħorġu mit-trasferiment ta’ titoli li jirrappreżentaw l-ishma ta’ entitajiet mhux residenti fi Spanja”, jinsab fit-Titolu IV TRLIS. L-Artikolu 21 jistabbilixxi l-kundizzjonijiet li taħthom id-dividendi u l-introjtu minn kumpanija barranija huma eżentati mit-taxxa meta rċevuti minn kumpanija li hija domiċiljata fi Spanja għal finijiet ta’ taxxa. — L-Artikolu 22 TRLIS, intitolat “Eżenzjoni ta’ ċertu dħul miksub barra l-pajjiż permezz ta’ stabbiliment permanenti”, jinsab fil-Kapitolu IV TRLIS. L-Artikolu 22 TRLIS jistabbilixxi l-kundizzjonijiet li taħthom id-dħul iġġenerat barra l-pajjiż minn stabbiliment permanenti li ma jinsabx fi Spanja jkun eżentat mit-taxxa.

(32) Għall-finijiet ta’ din id-Deċiżjoni: — trasferiment tal-assi għandha tfisser operazzjoni li permezz tagħha kumpanija tittrasferixxi, mingħajr ma tiġi xolta, il-fergħat kollha jew fergħa waħda jew iżjed tal-attività tagħha lil kumpanija oħra. — kombinament tan-negozju għandha tfisser operazzjoni fejn kumpanija waħda jew iżjed, meta tiġi xolta mingħajr ma tiġi stralċjata, titrasferixxi l-assi u r-responsabbiltajiet kollha tagħha lil kumpanija eżistenti oħra jew lil kumpanija li tiġi ffurmata b’kambju għall-ħruġ lill-azzjonisti tagħha ta’ titoli li jirrappreżentaw il-kapital ta’ dik il-kumpanija l-oħra. — l-akkwiżizzjoni tal-ishma għandha tfisser operazzjoni li permezz tagħha kumpanija waħda takkwista l-ishma fil-kapital ta’ kumpanija oħra mingħajr ma tikseb maġġoranza jew il-kontroll tad-drittijiet tal-vot tal-kumpanija fil-mira. — kumpanija fil-mira għandha tfisser kumpanija mhux residenti fi Spanja, li l-introjtu tagħha tissodisfa l-kundizzjonijiet deskritti fil-premessa 30(c) u li fiha jinkisbu l-ishma minn kumpanija residenti fi Spanja. — akkwiżizzjonijiet intra-Komunitarji għandha tfisser akkwiżizzjonijiet tal-ishma, li jissodisfaw il-kundizzjonijiet rilevanti kollha tal-Artikolu 12(5) TRLIS, f’kumpanija fil-mira li hija ffurmata skont il-liġi ta’ Stat Membru u li għandha l-uffiċċju rreġistrat, l-amministrazzjoni ċentrali jew il-post prinċipali tan-negozju fl-Unjoni. — akkwiżizzjonijiet ekstra-Komunitarji għandha tfisser akkwiżizzjonijiet ta’ ishma, li jilħqu l-kundizzjonijiet rilevanti kollha tal-Artikolu 12(5) TRLIS, f’kumpanija fil-mira li ma tkunx ġiet iffurmata skont il-liġi ta’ Stat Membru jew li ma jkollhiex l-uffiċċju rreġistrat, l-amministrazzjoni ċentrali jew il-post prinċipali tan-negozju fl-Unjoni.

III. RAĠUNIJIET GĦALL-BIDU TAL-PROĊEDURA

(33) Fid-Deċiżjoni tal-Ftuħ, il-Kummissjoni fetħet il-proċedura ta’ investigazzjoni formali stabbilita fl-Artikolu 108(2) TFUE (preċedentement l-Artikolu 88(2) tat-Trattat KE) fir-rigward tal-miżura kkuntestata, għax kien jidher li din kienet tilħaq il-kundizzjonijiet kollha biex titqies bħala għajnuna mill-Istat skont l-Artikolu 107(1) TFUE. Il-Kummissjoni kellha wkoll dubji dwar jekk il-miżura inkwistjoni setgħetx titqies bħala kompatibbli mas-suq intern, għax l-ebda mill-eċċezzjonijiet provduti fl-Artikolu 107(2) u (3) ma dehru li huma applikabbli.

(34) B’mod partikolari, il-Kummissjoni qieset li l-miżura kkuntestata telqet mill-ambitu ordinarju tas-sistema tat-taxxa korporattiva Spanjola, li hija s-sistema ta’ taxxa ta’ referenza. Il-Kummissjoni kkunsidrat ukoll li l-amortizzazzjoni tat-taxxa tal-avvjament finanzjarju mill-akkwiżizzjoni ta’ 5 % tal-ishma f’kumpanija fil-mira barranija dehret li kkostitwixxiet inċentiv eċċezzjonali.

(35) Il-Kummissjoni osservat li l-amortizzazzjoni tat-taxxa kienet tapplika biss għal kategorija speċifika ta’ impriżi, prinċipalment impriżi li akkwistaw ċerti ishma, li jammontaw għal mill-inqas 5 % tal-kapital f’ishma ta’ kumpanija fil-mira, u rigwardanti biss kumpaniji fil-mira barranin soġġetti għall-kriterji skont l-Artikolu 21(1) TRLIS. Il-Kummissjoni ssottolineat ukoll li skont il-każistika tal-Qorti tal-Ġustizzja tal-Unjoni Ewropea, tnaqqis fit-taxxa li jiffavorixxi biss esportazzjonijiet ta’ prodotti nazzjonali jikkostitwixxi għajnuna mill-istat (16). Il-miżura inkwistjoni għaldaqstant dehret li hija waħda selettiva.

(36) F’dan il-kuntest, il-Kummissjoni qieset ukoll li l-vantaġġ selettiv ma deherx li huwa ġustifikat min-natura inerenti tas-sistema tat-taxxa. B’mod partikolari, qieset li d-differenzjar maħluq mill-miżura inkwistjoni, li tbiegħed mir-regoli ġenerali tas-sistemi tal-kontabilità u tat-taxxa Spanjoli, ma setax jiġi ġustifikat b’raġunijiet konnessi ma’ teknikalitajiet tas-sistema tat-taxxa. Fil-fatt, l-avvjament jista’ jitnaqqas biss fil-każ ta’ kombinament tan-negozju jew trasferiment tal-assi, minbarra skont id-dispożizzjonijiet tal-miżura inkwistjoni. Il-Kummissjoni qieset ukoll li l-miżura kkuntestata kienet sproporzjonata fil-pretensjoni tagħha li ser tilħaq l-għanijiet ta’ newtralità mixtieqa mis-sistema Spanjola għax kienet limitata biss għall-akkwiżizzjoni ta’ ishma sinjifikanti f’kumpaniji barranin.

(37) Barra minn hekk, il-Kummissjoni qieset li l-miżura kkuntestata kienet timplika l-użu ta’ riżorsi tal-Istat għax kienet tinvolvi d-dħul tat-taxxa msemmi mit-Teżor Spanjol. Finalment, il-miżura setgħet tgħawweġ il-kompetizzjoni fis-suq tal-akkwiżizzjoni tan-negozju Ewropew billi tipprovdi vantaġġ ekonomiku selettiv lil kumpaniji Spanjoli involuti fl-akkwiżizzjoni ta’ ishma sinjifikanti f’kumpaniji barranin. Il-Kummissjoni lanqas ma sabet raġunijiet għalxiex għandha tqis il-miżura kkuntestata kompatibbli mas-suq intern.

(38) Għalhekk il-Kummissjoni kkonkludiet li l-miżura inkwistjoni setgħet tikkostitwixxi għajnuna inkompatibbli mill-Istat. F’dan il-każ, għandu jseħħ l-irkupru skont l-Artikolu 14 tar-Regolament tal-Kunsill (KE) Nru 659/1999 tat-22 ta’ Marzu 1999 li jistabbilixxi regoli dettaljati għall-applikazzjoni tal-Artikolu 93 tat-Trattat KE. Għaldaqstant il-Kummissjoni stiednet lill-awtoritajiet Spanjoli u l-partijiet interessati biex jissottomettu l-osservazzjonijiet tagħhom dwar il-preżenza possibbli ta’ aspettattivi leġittimi jew kwalunkwe prinċipju ġenerali ieħor tal-liġi tal-Unjoni li jippermetti lill-Kummissjoni tirrinunzja b’mod eċċezzjonali għall-irkupru skont it-tieni sentenza tal-Artikolu 14(1) tar-Regolament tal-Kunsill hawn fuq ikkwotat.

IV. L-EWWEL DEĊIŻJONI PARZJALI NEGATTIVA

(39) Fi-Deċiżjoni preċedenti, il-Kummissjoni kkonkludiet li l-Artikolu 12(5) TRLIS jikkostitwixxi skema ta’ għajnuna fis-sens tal-Artikolu 107(1) TFUE meta dan japplika għal akkwiżizzjonijiet fl-UE.

(40) Il-Kummissjoni sabet ukoll li, minħabba li l-miżura kkuntestata kienet ġiet implimentata bi ksur tal-Artikolu 108(3) TFUE, din kienet tikkostitwixxi skema ta’ għajnuna illegali safejn din kienet tapplika għal akkwiżizzjonijiet fl-UE.

(41) Il-Kummissjoni sostniet il-proċedura, kif mibdija permezz tad-Deċiżjoni tal-Ftuħ tal-10 ta’ Ottubru 2007, miftuħa għal akkwiżizzjonijiet barra mill-UE fid-dawl tal-elementi l-ġodda li l-awtoritajiet Spanjoli ħadu r-responsabbiltà li jipprovdu fir-rigward tal-ostakli għal fużjonijiet transkonfinali barra mill-UE.

V. KUMMENTI MILL-AWTORITAJIET SPANJOLI U MINN PARTIJIET TERZI INTERESSATI

(42) Il-Kummissjoni rċeviet kummenti mingħand l-awtoritajiet Spanjoli (17) u minn tnejn u tletin parti terza interessata (18), li tmienja minnhom kienu assoċjazzjonijiet.

(43) Fil-qosor, l-awtoritajiet Spanjoli jqisu li l-Artikolu 12(5) TRLIS jikkostitwixxi miżura ġenerali u mhux eċċezzjoni għas-sistema tat-taxxa Spanjola peress li din id-dispożizzjoni tippermetti l-amortizzazzjoni ta’ assi intanġibbli, li tapplika għal kwalunkwe kontribwent tat-taxxa li jakkwista ishma sinjifikanti f’kumpanija barranija. Fid-dawl tal-prassi tal-Kummissjoni u l-każistika rilevanti, l-awtoritajiet Spanjoli jikkonkludu li l-miżuri kkontestati ma jistgħux jitqiesu bħala għajnuna mill-Istat skont it-tifsira tal-Artikolu 107 TFUE. Barra minn hekk, l-awtoritajiet Spanjoli jqisu li konklużjoni differenti tkun kuntrarja għall-prinċipju taċ-ċertezza legali. L-awtoritajiet Spanjoli jikkontestaw ukoll il-kompetenza tal-Kummissjoni li tisfida din il-miżura ġenerali għax iqisu li l-Kummissjoni ma tistax tuża r-regoli tal-għajnuna mill-Istat bħala l-bażi għall-armonizzazzjoni ta’ kwistjonijiet ta’ taxxa.

(44) B’mod ġenerali, tletin parti interessata (minn hawn ’il quddiem “it-tletin parti interessata”) jappoġġjaw il-fehmiet tal-awtoritajiet Spanjoli, filwaqt li żewġ partijiet terzi oħra (minn hawn ’il quddiem “iż-żewġ partijiet”) iqisu li l-Artikolu 12(5) TRLIS jikkostitwixxi miżura ta’ għajnuna illegali mill-Istat li hija inkompatibbli mas-suq intern. Għaldaqstant l-argumenti tat-tletin parti interessata ser jiġu ppreżentati flimkien mal-pożizzjoni tal-awtoritajiet Spanjoli, filwaqt li l-argumenti taż-żewġ partijiet ser jiġu deskritti separatament.

A. Kummenti mill-awtoritajiet Spanjoli u mit-tletin parti interessata

(45) Bħala kumment tal-bidu, l-awtoritajiet Spanjoli jisħqu li t-tassazzjoni diretta taqa’ taħt il-kompetenza tal-Istati Membri. Għaldaqstant, l-azzjoni tal-Kummissjoni f’dan il-qasam għandha tikkonforma mal-prinċipju tas-sussidjarjetà ddikjarat fl-Artikolu 5 tat-Trattat KE (issa sostitwit mill-Artikolu 5 TFUE). Barra minn hekk, l-awtoritajiet Spanjoli jfakkru li l-Artikolu 3 tat-Trattat KE (issa sostitwit mill-Artikoli 3 sa 6 TFUE) u l-Artikolu 58(1)(a) tat-Trattat KE (issa sostitwit mill-Artikolu 65 TFUE) jippermettu lill-Istati Membri jistabbilixxu sistemi tat-taxxa differenti skont il-lokazzjoni tal-investiment jew ir-residenza tat-taxxa tal-kontribwent, mingħajr ma’ dan jitqies bħala restrizzjoni fuq il-moviment ħieles tal-kapital.

(46) It-tletin parti interessata jsostnu wkoll li deċiżjoni negattiva tal-Kummissjoni tkun tikser il-prinċipju tal-awtonomija fiskali nazzjonali stabbilita fit-TFUE, kif ukoll l-Artikolu 56 tat-Trattat KE (issa sostitwit mill-Artikolu 63 TFUE), li jipprojbixxi r-restrizzjonijiet fuq il-moviment ħieles tal-kapital.

A.1. Il-miżura kkuntestata ma tikkostitwixxix għajnuna mill-Istat

(47) L-awtoritajiet Spanjoli u t-tletin parti interessata jqisu li l-miżura inkwistjoni ma tikkostitwixxix għajnuna mill-Istat fis-sens tal-Artikolu 107(1) TFUE peress li: (i) ma tagħtix vantaġġ ekonomiku; (ii) ma tiffavorixxix lil ċerti impriżi; u (iii) ma tfixkilx jew thedded li tfixkel il-kompetizzjoni bejn l-Istati Membri. B’konformità mal-loġika tas-sistema tat-taxxa Spanjola, huma jsostnu li l-miżura inkwistjoni għandha titqies bħala miżura ġenerali li tapplika b’mod mhux diskriminatorju għal kwalunkwe tip ta’ kumpanija u attività.

A.1.1. Il-miżura inkwistjoni ma tagħtix vantaġġ ekonomiku

(48) Kuntrarju għall-pożizzjoni tal-Kummissjoni kif espressa fid-Deċiżjoni tal-Ftuħ, l-Artikolu 12(5) TRLIS ma jikkostitwixxix eċċezzjoni għas-sistema tat-taxxa korporattiva Spanjola peress li: (i) is-sistema tal-kontabilità Spanjola mhijiex punt ta’ referenza xierqa li fuqha għandha tiġi bbażata l-eżistenza ta’ eċċezzjoni għas-sistema tat-taxxa; u (ii) anke kieku kienet hekk, il-karatterizzazzjoni tal-avvjament finanzjarju bħala assi deprezzabbli matul iż-żmien storikament kienet karatteristika ġenerali tas-sistemi tal-kontabilità u tat-taxxa korporattiva Spanjola.

(49) L-ewwel nett, minħabba n-nuqqas ta’ armonizzazzjoni tar-regoli tal-kontabilità, ir-riżultat tal-kontabilità ma jistax iservi bħala punt ta’ referenza sabiex tiġi stabbilita n-natura eċċezzjonali tal-miżura inkwistjoni. Fil-fatt, fi Spanja, il-bażi tat-taxxa hija kkalkulata fuq il-bażi tar-riżultat tal-kontabilità, aġġustat skont ir-regoli tat-taxxa. Għaldaqstant, f’dan il-każ, il-kunsiderazzjonijiet tal-kontabilità ma jistgħux, fil-fehma ta’ Spanja, iservu bħala punt ta’ referenza għal miżura ta’ taxxa.

(50) It-tieni nett, mhuwiex korrett li l-amortizzazzjoni tal-avvjament titqies li ma taqax fil-loġika tas-sistema tal-kontabilità Spanjola għax kemm l-avvjament (19) kif ukoll l-avvjament finanzjarju (20) jistgħu jiġu amortizzati fuq perjodu massimu ta’ 20 sena. Dawn ir-regoli empiriċi jirriflettu t-telfien tal-valur tal-assi li jaqgħu taħthom, sew jekk tanġibbli u sew jekk le. Għaldaqstant, l-Artikolu 12(5) TRLIS ma jikkostitwixxix eċċezzjoni għax ma jitbiegħedx mir-regoli tal-amortizzazzjoni tal-avvjament stabbiliti fis-sistemi tal-kontabilità u tat-taxxa Spanjoli.

(51) It-tielet nett, l-awtoritajiet Spanjoli jindikaw li l-miżura inkwistjoni ma tikkostitwixxix vantaġġ ekonomiku veru peress li, fil-każ tal-bejgħ tal-ishma akkwiżiti, l-ammont imnaqqas huwa rkuprat mit-tassazzjoni tal-qligħ kapitali, biex b’hekk il-kontribwent tat-taxxa jitpoġġa fl-istess sitwazzjoni daqslikieku l-Artikolu 12(5) TRLIS ma kienx ġie applikat.

(52) Ir-raba’ nett, il-Kummissjoni inkorrettament tirreferi għall-Artikoli 11(4) u 89(3) TRLIS biex tistabbilixxi l-eżistenza ta’ vantaġġ. Fid-Deċiżjoni tal-Ftuħ, il-Kummissjoni tgħid li la kombinament tan-negozju u lanqas xiri tal-kumpanija fil-mira ma huma neċessarji biex wieħed jibbenefika mill-Artikolu 12(5) TRLIS. Din id-dikjarazzjoni tirrifletti fehim ħażin tas-sistema tat-taxxa Spanjola peress li dawn iż-żewġ Artikoli ma jipprevjenux li grupp ta’ kumpaniji li jakkwistaw konġuntament il-kontroll ta’ kumpanija fil-mira jnaqqsu frazzjoni korrispondenti tal-avvjament riżultanti mill-operazzjoni. Għaldaqstant, l-applikazzjoni ta’ dawn iż-żewġ Artikoli ma tirrikjedix kontroll individwali tal-kumpanija fil-mira sabiex jibbenefikaw mill-miżura inkwistjoni. F’dan il-kuntest, ma jkunx xieraq li jiġi kkunsidrat li l-Artikolu 12(5) TRLIS joffri trattament iżjed favorevoli mill-Artikoli 11(4) jew 89(3) TRLIS fir-rigward tal-pożizzjoni ta’ kontroll tal-benefiċjarji. Finalment, għandu jkun innotat li l-kriterju ta’ żamma tal-ishma ta’ 5 % huwa konsistenti mal-kundizzjonijiet stabbiliti fl-Artikolu 89(3) TRLIS u anke mal-linji gwida u l-prassi tal-Kummissjoni (21).

(53) L-awtoritajiet Spanjoli jindikaw li l-Kummissjoni tirreferi inkorrettament ukoll għall-Artikolu 12(3) TRLIS biex tistabbilixxi vantaġġ allegat skont l-Artikolu 12(5) TRLIS: l-Artikolu 12(3) japplika għal sitwazzjonijiet ta’ deprezzament f’każ ta’ telfien oġġettiv irreġistrat mill-kumpanija fil-mira, fil-waqt li l-Artikolu 12(5) TRLIS jikkumplimenta din id-dispożizzjoni u jirrifletti t-telfien tal-valur attribwibbli għad-deprezzament tal-avvjament finanzjarju.

(54) Il-ħames nett, l-Avviż tal-Kummissjoni dwar l-applikazzjoni tar-regoli tal-għajnuna mill-Istat għal miżuri relatati ma’ tassazzjoni diretta tan-negozju (22) (minn hawn ’il quddiem “l-Avviż tal-Kummissjoni”) b’mod espliċitu jgħid li r-regoli tal-amortizzazzjoni ma jimplikawx għajnuna mill-istat. Peress li l-koeffiċjent tal-amortizzazzjoni attwali għal avvjament finanzjarju fuq minimu ta’ 20 sena huwa l-istess bħall-koeffiċjent tal-amortizzazzjoni għall-avvjament, ir-regola ma tikkostitwixxix eċċezzjoni għas-sistema tat-taxxa ġenerali.

(55) Finalment, it-tletin parti interessata jqisu wkoll li kieku l-miżuri inkwistjoni kienu jikkostitwixxu vantaġġ, il-benefiċjarji finali kienu jkunu l-azzjonisti tal-kumpanija fil-mira għax kienu jirċievu l-prezz imħallas mill-kumpanija akkwirenti li tibbenefika mill-miżura kkuntestata.

A.1.2. Il-miżura kkuntestata ma tiffavorixxix lil ċerti impriżi jew il-produzzjoni ta’ ċerti oġġetti

(56) L-ewwel nett, Spanja tisħaq li l-Artikolu 12(5) TRLIS huwa miżura ġenerali għax huwa miftuħ għal kwalunkwe kumpanija Spanjola irrispettivament mill-attività, is-settur, id-daqs, il-forma jew karatteristiċi oħra. L-unika kundizzjoni biex kontribwent tat-taxxa jkun jista’ jibbenefika mill-miżura inkwistjoni hija li jkun residenti fi Spanja għall-finijiet tat-taxxa. Il-fatt li mhux il-kontribwenti tat-taxxa kollha jibbenefikaw mill-miżura inkwistjoni ma jagħmilhiex selettiva. Għaldaqsant, l-Artikolu 12(5) TRLIS mhuwiex selettiv la de facto u lanqas de jure fi-sens tal-Artikolu 107(1) TFUE. Għaldaqstant, b’ittra datata l-14 ta’ Lulju 2008 (23), l-awtoritajiet Spanjoli provdew dejta estratta mid-dikjarazzjonijiet tat-taxxa Spanjoli tal-2006 li turi li t-tipi kollha ta’ kumpaniji (SMEs u impriżi kbar), kif ukoll kumpaniji attivi f’setturi ekonomiċi differenti, kienu bbenefikaw mill-miżura inkwistjoni. L-awtoritajiet Spanjoli jisħqu wkoll li f’sentenza riċenti (24), il-Qorti tal-Prim Istanza indikat li numru limitat ta’ benefiċjarji mhuwiex biżżejjed fih innifsu biex jistabbilixxi s-selettività tal-miżura peress li dak il-grupp jista’ fil-fatt jirrappreżenta l-impriżi kollha f’sitwazzjoni legali u fattwali partikolari. B’mod partikolari, l-awtoritajiet Spanjoli jisħqu li l-miżura inkwistjoni għandha similaritajiet ma’ każ riċenti (25) li l-Kummissjoni qieset li huwa miżura ġenerali u għaldaqstant jitolbu l-istess trattament.

(57) It-tieni nett, skont l-awtoritajiet Spanjoli u t-tletin parti interessata, fid-Deċiżjoni tal-Ftuħ tagħha l-Kummissjoni ħalltet il-kunċett tas-selettività u l-kundizzjonijiet oġġettivi tal-miżura inkwistjoni li jirreferu biss għal ċerti tranżazzjonijiet (i.e. ishma f’kumpanija barranija fil-mira). Fil-fatt, il-Kummissjoni allegat li l-Artikolu 12(5) TRLIS huwa selettiv peress li l-istess trattament mhux mogħti lil investimenti komparabbli f’kumpaniji Spanjoli. Madankollu, il-Kummissjoni tonqos milli tirrikonoxxi li l-kriterju tas-selettività mhuwiex determinat mill-fatt li l-benefiċjarju tal-miżura inkwistjoni huwa grupp ta’ kumpaniji jew kumpanija multinazzjonali li għandhom sehem f’kumpanija fil-mira. Il-fatt li miżura tagħti benefiċċji biss lill-kumpaniji li jikkonformaw mal-kriterju oġġettiv stabbilit fil-miżura inkwistjoni ma jagħmilhiex fiha nnifisha selettiva. Il-kriterju tas-selettività jimplika li għandhom jiġu imposti restrizzjonijiet soġġettivi fuq il-benefiċjarju tal-miżura inkwistjoni. Il-kriterju tas-selettività maħluq għal din il-proċedura huwa inkonsistenti mal-prassi preċedenti tal-Kummissjoni u huwa vag u wiesa’ wisq. Jekk wieħed iwessa’ iżjed dan il-kunċett jasal għall-konklużjoni żbaljata li l-biċċa l-kbira mill-ispejjeż li jistgħu jitnaqqsu jaqgħu taħt l-ambitu tal-Artikolu 107(1) TFUE.

(58) L-awtoritajiet Spanjoli jżidu li l-fatt tal-limitazzjoni tal-avvjament finanzjarju għal dak li jirriżulta mill-akkwiżizzjoni ta’ ishma sinjifikanti f’kumpanija fil-mira mhuwiex biżżejjed biex jitneħħa l-karattru ġenerali tal-miżura inkwistjoni, għax japplika b’mod mhux diskriminatorju għal kwalunkwe kumpanija li hija residenti fi Spanja għall-finijiet tat-taxxa mingħajr rekwiżiti oħra. B’konformità mal-każistika tal-Qorti Ewropea tal-Ġustizzja (26), miżura li minnha jgawdu l-impriżi kollha fit-territorju nazzjonali, mingħajr distinzjoni, ma tistax titqies bħala li tikkostitwixxi għajnuna mill-istat.

(59) It-tielet nett, fir-rigward tal-massimu ta’ 5 %, dan il-livell ma jistabbilixxi l-ebda ammont minimu li għandu jiġi investit u għaldaqstant il-miżura inkwistjoni ma jgawdux minnha biss l-impriżi l-kbar. Fir-rigward tal-fatt li ma hemmx rekwiżit għall-bejjiegħ li jħallas qligħ kapitali sabiex il-miżura inkwistjoni tkun tapplika, l-awtoritajiet Spanjoli jqisu li dan huwa irrilevanti għax il-kontroll tal-introjtu rċevut minn barra l-pajjiż minn bejjiegħ li mhuwiex taxxabbli fi Spanja jaqa’ lil hinn mill-qasam ta’ kompetenza tagħhom. Fl-aħħar nett, il-limitazzjoni tal-ambitu tal-miżura – għal raġunijiet ta’ teknika fiskali – għal akkwiżizzjonijiet tal-ishma f’kumpaniji fil-mira hija konsistenti mas-sitwazzjoni riżultanti mill-implimentazzjoni ta’ diversi Direttivi tal-Komunità.

(60) Ir-raba’ nett, l-introduzzjoni tal-miżura inkwistjoni hija fi kwalunkwe każ ġustifikata bil-prinċipju tan-newtralità, li huwa l-bażi tal-leġiżlazzjoni Spanjola kollha fuq it-taxxa. Dan il-prinċipju jimplika li t-trattament tat-taxxa ta’ investiment għandu jkun newtrali irrispettivament mill-istrumenti użati, sew jekk trasferiment tal-assi, kombinament tan-negozju jew akkwiżizzjoni tal-ishma. Għaldaqstant, l-amortizzazzjoni tat-taxxa ta’ investiment għandha tkun identika jkun xi jkun l-istrument użat biex jitwettaq l-akkwiżizzjoni inkwistjoni. L-għan finali tal-miżura inkwistjoni, f’din il-perspettiva usa’, huwa li jiżgura l-moviment ħieles tal-kapital billi jiġi evitat trattament diskriminatorju tat-taxxa fi tranżazzjonijiet ma’ kumpaniji fil-mira u tranżazzjonijiet purament domestiċi. Peress li l-akkwiżizzjonijiet ta’ ishma sinjifikanti f’kumpaniji domestiċi jistgħu jwasslu għal kombinament tan-negozju tal-kumpaniji akkwirenti u li qed jiġu akkwiżiti mingħajr l-ebda ostakli legali jew fiskali, l-avvjament li jirriżulta għall-finijiet tat-taxxa b’konsegwenza tal-kombinament jista’ jiġi amortizzat (27). Madankollu, l-avvjament ta’ operazzjonijiet transkonfinali ma jistax iseħħ għax l-armonizzazzjoni fil-livell Komunitarju mhix kompluta jew - agħar minn hekk - għax ma hemmx armonizzazzjoni barra l-Unjoni Ewropea.

(61) Barra minn dan, matul l-investigazzjoni, l-awtoritajiet Spanjoli u uħud mit-tletin parti interessata pprovdew deskrizzjoni tassew dettaljata tal-ostakli legali li kienu jeżistu fil-leġiżlazzjoni ta’ ħmistax-il pajjiż terz. L-informazzjoni teknika li kienet tinsab fis-sottomissjonijiet ippreżentati mill-awtoritajiet Spanjoli u mit-tletin parti interessata huma miġbura fl-Annessi 2 u 3 ta’ ma’ din id-Deċiżjoni (minn hawn ’il quddiem “ir-rapporti”). Dawn id-deskrizzjonijiet għandhom jinqraw b’mod usa’ fil-kuntest ta’ din id-dikjarazzjoni mill-awtoritajiet Spanjoli (28): “is-sistema tat-taxxa Spanjola għalhekk tipprovdi għal skemi differenti tat-taxxa, bħal fil-każ ta’ akkwiżizzjonijiet ta’ ishma f’kumpaniji barranin imqabbla mal-akkwiżizzjonijiet f’kumpaniji Spanjoli (impossibbli li jitwettqu operazzjonijiet ta’ fużjonijiet, teħid tar-riskju, eċċ.), sabiex tinkiseb in-newtralità tat-taxxa mfittxija mil-leġiżlazzjoni domestika Spanjola u mill-istess Dritt tal-UE, kif ukoll sabiex ikun żgurat li s-sistema tat-taxxa Spanjola tkun konsistenti u effiċjenti”. Skont dawk l-awtoritajiet u t-tletin parti interessata, il-kombinamenti tan-negozju bejn kumpaniji Stati Membri differenti huwa impossibbli minħabba l-ostakli deskritti fir-rapporti. Għalhekk, l-għan tal-miżura kkuntestata huwa li jitneħħa l-impatt negattiv ta’ dawn l-ostakli, li Spanja ma tistax tirrispondi għall-eżistenza tagħhom. B’konsegwenza ta’ dan, il-limitazzjoni tal-ambitu tal-miżura kkuntestata għal akkwiżizzjonijiet transkonfinali hija meħtieġa biex jiġi infurzat il-prinċipju ta’ newtralità. B’dan il-mod, skont l-awtoritajiet Spanjoli, is-sistema Spanjola tat-taxxa tittratta b’mod differenti lill-kontribwenti tat-taxxa li jinstabu f’sitwazzjonijiet differenti (29), u b’hekk jiġi żgurat li s-sistema tat-taxxa Spanjola tibqa’ newtrali kif jitolbu l-istess sistema Spanjola tat-taxxa u t-TFUE.

(62) B’konklużjoni, il-miżura kkontestata hija ddisinjata biex tneħħi l-ostakli tat-taxxa li s-sistema tat-taxxa Spanjola tiġġenera fid-deċiżjonijiet tal-investiment billi jiġu penalizzati l-akkwiżizzjonijiet tal-ishma f’kumpaniji barranin meta mqabblin mal-akkwiżizzjonijiet f’kumpaniji domestiċi. Il-miżura inkwistjoni tiggarantixxi l-istess trattament tat-taxxa għaż-żewġ tipi ta’ akkwiżizzjonijiet (akkwiżizzjonijiet diretti tal-assi u akkwiżizzjonijiet indiretti permezz tax-xiri ta’ ishma): l-avvjament li joħroġ mit-tnejn li huma (avvjament dirett u avvjament finanzjarju) jista’ għaldaqstant jiġi identifikat sabiex jippromwovi l-integrazzjoni ta’ swieq differenti, sakemm l-ostakli fattwali u legali għal kombinamenti tan-negozju transkonfinali jkunu tneħħew. L-awtoritajiet Spanjoli għaldaqstant jiżguraw li l-kontribwenti tat-taxxa jkunu jistgħu jagħżlu li jinvestu fuq livell lokali jew transkonfinali mingħajr ma jkunu ġew affettwati minn dawn l-ostakli. L-Artikolu 12(5) TRLIS bażikament jirristabbilixxi kundizzjonijiet ġusti ta’ kompetizzjoni billi jelimina l-impatti negattivi tal-ostakli.

A.1.3. Il-miżura kkuntestata la tgħawweġ il-kompetizzjoni u lanqas taffettwa l-kummerċ tal-Unjoni

(63) L-awtoritajiet Spanjoli jistqarru li l-Kummissjoni ma stabbilixxietx fl-istandard legali meħtieġ li l-Artikolu 12(5) TRLIS jirristrinġi l-kompetizzjoni, peress li (i) l-allegat “suq għall-akkwiżizzjoni ta’ ishma fil-kumpaniji” ma jikkostitwixxix suq rilevanti għall-finijiet tad-Dritt dwar il-kompetizzjoni; u (ii) anke kieku dan kien il-każ, l-amortizzazzjoni tal-avvjament finanzjarju per ser ma taffettwax il-pożizzjoni kompetittiva tal-impriżi Spanjoli.

(64) L-ewwel nett, il-Kummissjoni kkwalifikat il-miżura inkwistjoni bħala vantaġġ kontra l-kompetizzjoni fuq il-bażi li l-Artikolu 12(5) jippermetti lill-kontribwenti Spanjoli tat-taxxa li jiksbu primjum għall-akkwiżizzjoni ta’ ishma sinjifikanti f’kumpanija fil-mira. Madankollu, il-Kummissjoni ma wettqet l-ebda studju ta’ evalwazzjoni komparattiva taċ-ċirkostanzi ekonomiċi ta’ kumpaniji Spanjoli u internazzjonali.

(65) It-tieni nett, peress li l-miżura inkwistjoni hija miftuħa għal kwalunkwe kumpanija Spanjola mingħajr restrizzjonijiet, ma tistax tfixkel il-kompetizzjoni. Fil-fatt, kwalunkwe kumpanija li tkun fl-istess sitwazzjoni bħal benefiċjarju tal-miżura inkwistjoni tista’ tibbenefika mill-miżura, biex b’hekk jitnaqqas il-piż tat-taxxa tagħha, u dan jikkanċella kwalunkwe vantaġġ kompetittiv li jista’ joħroġ minnha. Barra minn hekk, rata ta’ tassazzjoni iżjed baxxa fi Stat Membru li tista’ żżid il-vantaġġ kompetittiv ta’ kumpaniji lokali ma għandhiex taqa’ taħt ir-regoli tal-għajnuna mill-Istat sakemm tkun ta’ natura ġenerali.

(66) Finalment, il-Kummissjoni diġà eżaminat, fid-dawl tar-Regolament dwar l-Għaqdiet (30), ħafna operazzjonijiet Spanjoli transkonfinali li setgħu bbenefikaw mill-miżura inkwistjoni. Madankollu l-Kummissjoni ma qajmet l-ebda tħassib dwar it-tfixkil potenzjali tal-kompetizzjoni fi kwalunkwe minn dawn il-każijiet.

(67) L-allegazzjonijiet tal-Kummissjoni mhux biss maqtugħin mir-realtà iżda huma wkoll distakkati meta mqabbla mas-sitwazzjoni tal-kumpaniji Spanjoli. Il-miżura inkwistjoni la tfixkel il-kompetizzjoni u lanqas ma taffettwa negattivament il-kundizzjonijiet tal-kummerċ fil-Komunità sa punt li jmur kontra l-interess komuni.

(68) F’suq mhux armonizzat, minħabba l-kompetizzjoni bejn is-sistemi tat-taxxa, l-operazzjonijiet identiċi għandhom impatt fiskali differenti skont fejn ikunu residenti n-negozjanti. Din is-sitwazzjoni tfixkel il-kompetizzjoni anke jekk il-miżuri nazzjonali inkwistjoni huma miżuri ġenerali. Fi kliem ieħor, dan it-tfixkil mhuwiex ir-riżultat tal-għajnuna mill-Istat iżda ta’ nuqqas ta’ armonizzazzjoni. Jekk ir-raġunament tal-Kummissjoni jiġi segwit, hija jkollha tiftaħ investigazzjonijiet formali rigward mijiet ta’ miżuri nazzjonali, u dan joħloq sitwazzjoni ta’ inċertezza legali li tkun ta’ ħsara kbira għall-investiment barrani.

A.2. Kompatibbiltà

(69) Anke jekk il-Kummissjoni tqis li l-Artikolu 12(5) TRLIS jikkostitwixxi għajnuna mill-Istat fis-sens tal-Artikolu 107(1) TFUE, din id-dispożizzjoni hija kompatibbli mal-Artikolu 107(3) TFUE għax tikkontribwixxi lejn l-interess tal-Komunità li tippromwovi l-integrazzjoni ta’ kumpaniji internazzjonali.

(70) Kif imsemmi fil-Pjan ta’ Azzjoni tal-Għajnuna mill-Istat (31), miżura tista’ titqies kompatibbli jekk tindirizza nuqqas tas-suq, jekk tissodisfa għanijiet ta’ interess komuni definiti b’mod ċar u jekk ma tfixkilx il-kompetizzjoni u l-kummerċ intra-Komunitarji b’mod li jmur kontra l-interess komuni. F’dan il-każ, in-nuqqas tas-suq huwa d-diffikultà (jew l-impossibbiltà virtwali) tat-twettiq ta’ kombinamenti tan-negozju transkonfinali. L-effett tal-Artikolu 12(5) TRLIS huwa li jippromwovi l-ħolqien ta’ impriżi pan-Ewropej, billi akkwiżizzjonijiet domestiċi u transkonfinali jitpoġġew fuq l-istess livell.

(71) Għaldaqstant, għall-awtoritajiet Spanjoli, l-Artikolu 12(5) TRLIS huwa kompatibbli mas-suq intern peress li, fin-nuqqas ta’ armonizzazzjoni tat-taxxa Ewropea, jilħaq l-għan li jneħħi l-ostakli għal investiment transkonfinali b’mod proporzjonali. Il-miżura inkwistjoni hija effettivament immirata lejn it-tneħħija tal-impatt negattiv tal-ostakli għal kombinamenti tan-negozju transkonfinali u għall-allinjament tat-trattament tat-taxxa ta’ kombinamenti tan-negozju transkonfinali u lokali sabiex tiżgura li d-deċiżjonijiet meħuda fir-rigward ta’ tali operazzjonijiet ikunu bbażati mhux fuq kunsiderazzjonijiet fiskali iżda esklużivament fuq kunsiderazzjonijiet ekonomiċi.

A.3. Aspettattivi leġittimi u ċertezza legali

(72) Finalment, u fil-każ li l-Kummissjoni tiddikjara li l-Artikolu 12(5) TRLIS jikkostitwixxi għajnuna mill-Istat inkompatibbli mas-suq intern, il-Kummissjoni għandha tirrikonoxxi l-eżistenza ta’ ċerti ċirkostanzi li jiġġustifikaw in-nuqqas ta’ rkupru tal-allegata għajnuna mill-Istat irċevuta skont l-Artikolu 12(5) TRLIS. Il-benefiċjarji għandu jkollhom id-dritt li jikkompletaw l-amortizzazzjoni eċċezzjonali tal-avvjament finanzjarju li jikkorrispondi mal-akkwiżizzjonijiet magħmula qabel id-data tal-pubblikazzjoni tad-deċiżjoni finali.

(73) L-ewwel nett, jidher li l-Kummissjoni tirrikonoxxi, fid-Deċiżjoni tal-ftuħ ta’ proċedura tagħha, l-eżistenza probabbli tal-aspettattivi leġittimi. Għaldaqstant, b’konformità mal-każistika tal-Qorti tal-Prim Istanza (32), din id-dikjarazzjoni tikkostitwixxi indikazzjoni ċara tal-eżistenza ta’ aspettattivi leġittimi. Peress li l-Deċiżjoni tal-Ftuħ ma tippreġudikax ir-riżultat tal-investigazzjoni formali, l-aspettattivi leġittimi għandhom jiġu rikonoxxuti għall-operazzjonijiet kollha li seħħew qabel id-data tal-pubblikazzjoni tad-deċiżjoni finali.

(74) It-tieni nett, fit-tweġibiet tagħha għall-mistoqsijiet bil-miktub mid-deputati tal-PE (33), il-Kummissjoni qalet li l-Artikolu 12(5) TRLIS ma jikkostitwixxix għajnuna mill-istat. Din id-dikjarazzjoni tikkostitwixxi pożizzjoni ċara mill-Kummissjoni li toffri aspettattivi leġittimi ovvji għall-awtoritajiet Spanjoli u l-benefiċjarji tal-miżura inkwistjoni.

(75) It-tielet nett, skont il-konklużjoni li waslet għaliha l-Kummissjoni f’każijiet simili (34), il-Kummissjoni pprovdiet sett ta’ provi indiretti li l-Artikolu 12(5) TRLIS ma jikkostitwixxix għajnuna mill-istat. Minħabba dawn id-deċiżjonijiet, impriża prudenti ma kinitx tkun kapaċi tipprevedi li l-Kummissjoni setgħet tieħu pożizzjoni opposta.

(76) Finalment, il-miżura inkwistjoni għandha tibqa’ tapplika għall-operazzjonijiet kollha qabel id-data tal-pubblikazzjoni ta’ deċiżjoni negattiva sakemm titlesta l-amortizzazzjoni tal-avvjament finanzjarju. Il-miżura inkwistjoni tikkorrispondi għal dritt għat-tnaqqis ta’ ammont stabbilit, determinat fil-mument tal-akkwist, liema tnaqqis huwa mifrux fuq l-20 sena li jsegwu. Barra minn hekk, minħabba l-pożizzjoni meħuda mill-Kummissjoni f’każijiet simili (35), huwa ġustifikat li wieħed jassumi li l-aspettattivi leġittimi għandhom jibqgħu sad-data tal-pubblikazzjoni tad-deċiżjoni finali.

B. Kummenti miż-żewġ partijiet

(77) Skont iż-żewġ partijiet, l-Artikolu 12(5) TRLIS jikkostitwixxi għajnuna mill-istat. Huma jsostnu li ma hemmx aspettattivi leġittimi fil-każ inkwistjoni u għaldaqstant jitolbu lill-Kummissjoni biex tordna l-irkupru ta’ kwalunkwe għajnuna illegali mogħtija. L-argumenti tagħhom huma miġbura hawn taħt.

B.1. Il-miżura kkuntestata tikkostitwixxi għajnuna mill-Istat

B.1.1. Il-miżura inkwistjoni tikkonferixxi vantaġġ ekonomiku

(78) Skont iż-żewġ partijiet, l-Artikolu 12(5) TRLIS huwa eċċezzjonali fin-natura tiegħu għax is-sistema Spanjola tat-taxxa, bl-eċċezzjoni ta’ din id-dispożizzjoni, ma tippermettix l-amortizzazzjoni tal-avvjament finanzjarju iżda biss tnaqqis fil-każ ta’ test tal-indeboliment. Sal-introduzzjoni tal-Artikolu 12(5) TRLIS, il-leġiżlazzjoni Spanjola dwar it-taxxa korporattiva ma kinitx tippermetti l-amortizzazzjoni tal-ishma irrispettivament minn jekk attwalment kienx hemm restrizzjoni. Huma jsostnu li l-Artikolu 12(5) TRLIS huwa probabbilment uniku fil-kuntest Ewropew għax l-ebda Stat Membru ieħor ma għandu sistema simili għal tranżazzjonijiet transkonfinali li ma jinvolvux l-akkwiżizzjoni ta’ ishma ta’ kontroll.

(79) Taħt is-sistema Spanjola tat-taxxa, l-avvjament jista’ jiġi amortizzat biss jekk ikun hemm kombinament tan-negozju – l-unika eċċezzjoni hija l-miżura inkwistjoni, li tippermetti l-amortizzazzjoni f’każ eċċezzjonali: jekk minorità ta’ ishma tiġi akkwiżita f’kumpanija fil-mira. Dan jitbiegħed mis-sistema ġenerali tat-taxxa għax l-amortizzazzjoni hija possibbli mhux biss mingħajr ma jkun hemm kombinament tan-negozju iżda wkoll f’każijiet fejn ix-xerrej lanqas biss jakkwista kontroll tal-kumpanija barranija fil-mira. L-Artikolu 12(5) TRLIS għaldaqstant jikkonferixxi benefiċċju lil ċerti kumpaniji Spanjoli vis à vis (i) kumpaniji Spanjoli oħra li joperaw biss fil-livell nazzjonali u (ii) operaturi oħra tal-Unjoni li jikkompetu internazzjonalment mal-benefiċjarji Spanjoli tal-miżura inkwistjoni.

(80) Mill-aspett ekonomiku, l-awtoritajiet Spanjoli mhux biss jipprovdu self mingħajr imgħax li jingħata fuq perjodu ta’ għoxrin sena (differiment tat-taxxa mingħajr imgħax), iżda wkoll effettivament iħallu d-data tal-ħlas lura tas-self mingħajr imgħax għad-diskrezzjoni ta’ min jissellef - jekk fil-fatt is-self jitħallas lura. Jekk l-investitur ma jittrasferixxix l-ishma sinjifikanti, l-effett huwa l-istess bħal kanċellament tad-dejn mill-awtoritajiet Spanjoli. F’dan il-każ, il-miżura ssir eżenzjoni permanenti mit-taxxa.

(81) Waħda miż-żewġ partijiet tistma li, b’konsegwenza tal-miżura inkwistjoni, l-akkwirenti Spanjoli, pereżempju fis-settur bankarju, huma kapaċi jħallsu xi 7 % iżjed milli kieku kienu jkunu kapaċi jagħmlu f’sitwazzjoni differenti. Madankollu, tirrikonoxxi wkoll li peress li l-prezz tal-offerta huwa kombinament ta’ diversi elementi addizzjonali, il-miżura inkwistjoni mhijiex l-uniku fattur, għalkemm probabbilment tkun wieħed mill-fatturi l-iżjed deċiżivi wara l-aggressività tal-offerenti Spanjoli li jibbenefikaw mill-miżura inkwistjoni. Din il-parti tikkunsidra wkoll li l-miżura tipprovdi vantaġġ definittiv għall-offerenti Spanjoli f’irkanti internazzjonali.

B.1.2. Il-miżura inkwistjoni tiffavorixxi lil ċerti impriżi jew il-produzzjoni ta’ ċerti oġġetti

(82) Jeżisti parallel ċar bejn il-każ inkwistjoni u ċ-ċirkostanzi li wasslu għas-sentenza tal-Qorti tal-15 ta’ Lulju 2004 (36). Minkejja l-argumenti mressqa mill-awtoritajiet Spanjoli li l-miżura inkwistjoni fl-aħħar każ mhijiex selettiva għax l-Artikolu 37 TRLIS japplika għall-impriżi Spanjoli kollha li jinvestu internazzjonalment, il-Qorti kkonkludiet li l-miżura tikkostitiwixxi għajnuna mill-Istat għax kienet limitata għal kategorija waħda ta’ impriżi, jiġifieri impriżi li jagħmlu ċerti investimenti internazzjonali. Dan l-istess raġunament jista’ jiġi applikat għall-Artikolu 12(5) TRLIS. Is-selettività tal-Artikolu 12(5) TRLIS hija għaldaqstant minħabba l-fatt li l-kumpaniji li jakkwistaw ishma f’kumpaniji barranin biss huma eliġibbli għal din id-dispożizzjoni.

(83) Barra minn hekk, l-impriżi ta’ ċertu daqs u saħħa finanzjarja b’operazzjonijiet multinazzjonali biss jistgħu jibbenefikaw mill-Artikolu 12(5) TRLIS. Għalkemm il-karta tal-bilanċ tiżvela l-valuri kontabbli tal-assi, mhuwiex probabbli li din tkun tirrifletti wkoll il-valuri impliċiti tal-assi fis-suq. Għaldaqstant, fil-prattika, l-operaturi b’interess ta’ kontroll fil-kumpaniji fil-mira biss għandhom aċċess suffiċjenti għal rekords ta’ kumpanija biex jaċċertaw il-valur impliċitu tal-assi tal-kumpanija fis-suq. B’konsegwenza, il-limitu massimu ta’ 5 % jiffavorixxi kumpaniji li jwettqu operazzjonijiet multinazzjonali.

(84) Barra minn hekk, operatur Spanjol b’negozju eżistenti fi Spanja biss ikollu bażi tat-taxxa Spanjola u jista’ jibbenefika mid-deprezzament. Għaldaqstant, il-kumpaniji li huma residenti fi Spanja b’bażi ta’ taxxa sinjifikanti fi Spanja biss jistgħu fil-prattika jibbenefikaw minnu, għax il-benefiċċju potenzjali huwa konness mad-daqs tal-operat Spanjol aktar milli mal-akkwist. Għalkemm l-Artikolu 12(5) TRLIS huwa abbozzat biex japplika għall-operaturi kollha stabbiliti fi Spanja, fil-prattika huma biss numru limitat u identifikabbli ta’ kumpaniji b’bażi ta’ taxxa Spanjola, li jagħmlu akkwiżizzjonijiet barranin fis-sena tat-taxxa rilevanti u li għandhom bażi ta’ taxxa mdaqqsa li magħha jistgħu jpaċu t-tnaqqis tal-avvjament finanzjarju, li jistgħu jibbenefikaw mill-applikazzjoni tal-miżura fuq bażi annwali. B’konsegwenza ta’ dan, il-miżura inkwistjoni fil-fatt tagħti trattament tat-taxxa differenti anke lill-operaturi Spanjoli fl-istess pożizzjoni li jagħmlu l-akkwiżizzjonijiet barra l-pajjiż.

(85) Iż-żewġ partijiet iqisu li ma kienu kapaċi jidentifikaw l-ebda kriterju jew kundizzjoni oġġettivi jew orizzontali li jiġġustifikaw il-miżura inkwistjoni. Għall-kuntrarju, huma tal-fehma li l-intenzjoni bażika tal-miżura hija li tagħti benefiċċju lil ċerti operaturi Spanjoli. Barra minn hekk, kieku l-miżura inkwistjoni kienet inerenti għas-sistema tat-taxxa Spanjola, l-ishma barranin akkwiżiti qabel dik id-data kienu jikkwalifikaw ukoll għall-miżura, li mhuwiex il-każ peress li l-ħelsien mit-taxxa jingħata biss għal ishma akkwiżiti wara l-1 ta’ Jannar 2002.

(86) Għaldaqstant, u fid-dawl tal-politika tal-Kummissjoni (37), il-miżura inkwistjoni għandha titqies bħala selettiva.

B.1.3. Il-miżura inkwistjoni tfixkel il-kompetizzjoni u taffettwa l-kummerċ fl-UE

(87) Huwa ċar li l-miżura inkwistjoni hija diskriminatorja għax tagħti lill-operaturi Spanjoli benefiċċju fiskali u monetarju ċar li l-operaturi barranin ma jistgħux igawdu. F’sitwazzjoni ta’ rkant jew proċedura kompetittiva oħra għall-akkwiżizzjoni ta’ kumpanija, vantaġġ ta’ din ix-xorta jagħmel differenza sinjifikanti.

(88) Offerti ta’ akkwiżizzjoni normalment jippreżumu l-ħlas ta’ primjum fuq il-prezz tal-ishma tal-kumpanija fil-mira li kważi dejjem tirriżulta f’avvjament finanzjarju. F’diversi okkażjonijiet, l-istampa finanzjarja rrappurtat dwar akkwiżizzjonijiet kbar minn kumpaniji Spanjoli u l-benefiċċji tat-taxxa rispettivi li joħorġu mir-regoli tat-taxxa Spanjoli fuq l-amortizzazzjoni tal-avvjament finanzjarju. Għal wieħed minn dawn l-akkwiżizzjonijiet minn bank tal-investiment, il-benefiċċju tat-taxxa li jirriżulta mill-Artikolu 12(5) TRLIS kien stmat li huwa EUR 1,7 biljun, jew 6,5 % tal-prezz tal-offerta. Rapport ieħor indika li l-akkwirent Spanjol kien kapaċi joffri madwar 15 % iżjed mill-kompetituri mhux Spanjoli.

(89) Jidher li l-miżura inkwistjoni tiffavorixxi ċerti attivitajiet tal-esportazzjoni (għajnuna għall-esportazzjoni għal akkwiżizzjonijiet ta’ ishma barranin) ta’ kumpaniji Spanjoli, li ma taqbilx mal-politika tal-Kummissjoni (38) f’dan il-qasam.

B.1.4. Il-miżura inkwistjoni taffettwa r-riżorsi tal-Istat

(90) Il-miżura inkwistjoni hija ta’ benefiċċju għall-impriżi li jissodisfaw ċerti rekwiżiti u tippermettilhom li jnaqqsu l-bażi ta’ taxxa tagħhom u għaldaqstant l-ammont ta’ taxxa li normalment ikun dovut f’sena partikolari jekk id-dispożizzjoni ma kinitx teżisti. Għaldaqstant tipprovdi l-benefiċjarju b’vantaġġ finanzjarju, li l-ispiża tiegħu titħallas mill-baġit tal-Istat Membru kkonċernat.

VI. REAZZJONI MINN SPANJA GĦAL KUMMENTI TAL-PARTIJIET TERZI

(91) L-awtoritajiet Spanjoli jindikaw li l-maġġoranza vasta tal-kummenti ta’ partijiet terzi jappoġġjaw il-fehma tagħhom. Żewġ partijiet biss iqisu li l-miżura inkwistjoni tikkostitwixxi għajnuna mill-Istat, filwaqt li l-oħrajn kollha jikkonkludu li l-Artikolu 12(5) TRLIS ma jikkostitwixxix għajnuna mill-Istat fis-sens tal-Artikolu 107(1) TFUE. Inkella, inqas operaturi ekonomiċi kienu jissottomettu kummenti. Barra minn hekk, il-firxa wiesgħa ta’ attivitajiet u daqs ta’ partijiet terzi interessati turi n-natura ġenerali tal-miżura inkwistjoni.

(92) Fir-rigward tan-natura eċċezzjonali tal-miżura inkwistjoni, l-awtoritajiet Spanjoli ma jaċċettawx din il-kwalifika billi jfakkru l-karatteristika komuni tal-amortizzazzjoni tal-avvjament u l-avvjament finanzjarju skont ir-regoli Spanjoli dwar il-kontabilità (39). Barra minn hekk, it-tnaqqis tal-amortizzazzjoni tal-avvjament jikkostitwixxi r-regola ġenerali tas-sistema tat-taxxa korporattiva Spanjola skont id-dispożizzjonijiet stabbiliti fl-Artikoli 11(4) u 89(3) TRLIS. L-Artikolu 12(5) TRLIS isegwi l-istess loġika. Mhuwiex korrett li l-Artikolu 12(3) TRLIS jiġi preżentat bħala r-regola ġenerali għall-amortizzazzjoni tal-avvjament finanzjarju peress li dan l-Artikolu jirreferi għat-tnaqqis tal-ishma f’entitajiet mhux elenkati. Din id-dispożizzjoni hija relatata mad-deprezzament tal-valur tal-kontabilità teoretiku u mhux mal-avvjament finanzjarju. L-Artikolu 12(3) u 12(5) TRLIS huma żewġ regoli ġenerali komplimentari: l-ewwel wieħed jirreferi għad-deprezzament attribwibbli għat-telfien iġġenerat mill-kumpanija fil-mira, filwaqt li t-tieni jirreferi biss għat-tnaqqis tal-parti tad-deprezzament attribwibbli għad-deprezzament tal-avvjament finanzjarju. Finalment, il-fatt li l-ebda Stat Membru ieħor ma għandu miżura simili għall-miżura inkwistjoni huwa irrilevanti peress li s-sistemi tat-taxxa mhumiex armonizzati fl-Unjoni Ewropea.

(93) Rigward in-natura selettiva tal-miżura inkwistjoni, il-paralleli magħmula mas-sentenza tal-Qorti tal-15 ta’ Lulju 2004 (40) mhumiex korretti għax f’dak il-każ il-Kummissjoni kienet iddefinixxiet b’mod ċar il-profil tal-benefiċjarju, filwaqt li fil-każ preżenti dan ma setax isir. Fil-fatt, l-Artikolu 12(5) TRLIS ma jirrikjedi l-ebda konnessjoni bejn l-akkwiżizzjoni tal-ishma u l-esportazzjoni tal-oġġetti u s-servizzi. Il-fatt li din il-miżura mhux selettiva mhix disponibbli għal operazzjonijiet domestiċi ma jaffettwax in-natura ġenerali tagħha. Fil-fatt, l-għan finali tal-miżura inkwistjoni huwa l-istess bħal dak tad-Direttiva dwar it-Taxxa Transkonfinali, li huwa li tiżgura li d-deċiżjonijiet tal-investiment ikunu bbażati fuq kunsiderazzjonijiet ekonomiċi iżjed milli fuq kunsiderazzjonijiet tat-taxxa. Għaldaqstant, peress li huwa possibbli li jitwettqu kombinamenti tan-negozju ma’ akkwiżizzjonijiet domestiċi u mhux ma’ akkwiżizzjonijiet transkonfinali, it-trattament ta’ operazzjonijiet domestiċi u operazzjonijiet transkonfinali b’mod differenti mhux biss huwa legalment ġustifikat iżda wkoll meħtieġ sabiex jiggarantixxi n-newtralità tas-sistema tat-taxxa.

(94) Fir-rigward tal-allegati karatteristiċi ta’ tfixkil mill-miżura inkwistjoni, l-awtoritajiet Spanjoli jindikaw li kwalunkwe ħelsien mit-taxxa li jnaqqas l-ispejjeż operattivi ta’ kumpanija, iżid il-vantaġġ kompetittiv tal-benefiċjarju. Madankollu, din id-dikjarazzjoni hija irrilevanti peress li l-miżura inkwistjoni hija miżura ġenerali. Ir-rati tat-taxxa differenti japplikaw fl-Istati Membri, li għandhom impatt fuq il-kompetittività tal-kumpaniji residenti tagħhom, ma jaqgħux taħt ir-regoli tal-għajnuna mill-istat. Barra minn hekk, ma ntweriex li l-miżura inkwistjoni taffettwa l-kummerċ bejn l-Istati Membri. Barra minn hekk, il-konsegwenza tal-amortizzazzjoni tal-avvjament finanzjarju mhijiex neċessarja biex iżżid il-prezz offrut minn kompetitur.

(95) Fir-rigward tal-kompatibbiltà tal-miżura kkontestata mas-suq intern, l-awtoritajiet Spanjoli jqisu li l-Artikolu 12(5) TRLIS huwa xieraq u proporzjonali biex jindirizza n-nuqqas fis-suq billi jistabbilixxi sistema tat-taxxa newtrali għal operazzjonijiet domestiċi u transkonfinali li trawwem l-iżvilupp ta’ kumpaniji pan-Ewropej.

VII. VALUTAZZJONI TAL-ISKEMA

(96) Sabiex jiġi aċċertat jekk miżura tikkostitwixxix għajnuna, il-Kummissjoni għandha tevalwa jekk il-miżura inkwistjoni tissodisfax il-kundizzjonijiet tal-Artikolu 107(1) TFUE. Din id-dispożizzjoni tgħid li “Ħlief għad-derogi previsti fit-Trattati, kull għajnuna, ta’ kwalunkwe forma, mogħtija minn Stat Membru jew permezz ta’ riżorsi tal-Istat, li twassal għal distorsjoni jew theddida ta’ distorsjoni għall-kompetizzjoni billi tiffavorixxi ċerti impriżi jew ċerti produtturi għandha, safejn tolqot il-kummerċ bejn l-Istati Membri, tkun inkompatibbli mas-suq intern”. Fid-dawl ta’ din id-dispożizzjoni, il-Kummissjoni ser tevalwa hawn taħt jekk il-miżura inkwistjoni tikkostitwixxix għajnuna mill-Istat.

A. Selettività u vantaġġ inerenti fil-miżura

(97) Sabiex titqies bħala għajnuna mill-Istat, miżura trid tkun speċifika jew selettiva fis-sens li tiffavorixxi ċerti impriżi jew il-produzzjoni ta’ ċerti oġġetti biss.

(98) L-Avviż tal-Kummissjoni (41) jgħid li “Il-kriterju ewlieni fl-applikazzjoni tal-Artikolu 92(1) [issal-Artikolu 107(1) TFUE] għal miżura tat-taxxa huwa għaldaqstant li l-miżura tipprovdi eċċezzjoni għall-applikazzjoni tas-sistema tat-taxxa favur ċerti impriżi fl-Istat Membru. Is-sistema komuni applikabbli għandha għaldaqstant tiġi determinata l-ewwel. Imbagħad għandu jiġi eżaminat jekk l-eċċezzjoni għas-sistema jew id-differenzjar fi ħdan dik is-sistema humiex ġustifikati ‘minħabba n-natura jew l-iskema ġenerali’ tas-sistema tat-taxxa, jiġifieri jekk joħorġux direttament mill-prinċipji bażiċi jew ta’ gwida tas-sistema tat-taxxa fl-Istat Membru kkonċernat”.

(99) Skont il-każistika tal-Qorti tal-Ġustizzja (42), “rigward il-valutazzjoni tal-kundizzjoni ta’ selettività, li tagħmel parti mill-kunċett ta’ għajnuna mill-Istat, jirriżulta minn ġurisprudenza stabbilita li l-Artikolu 87(1) KE [issal-Artikolu 107(1) TFUE] jimponi l-obbligu li jiġi stabbilit jekk, fil-kuntest ta’ skema ġuridika partikolari, miżura nazzjonali hijiex tali li ‘tiffavorixxi ċerti impriżi jew il-produzzjoni ta’ ċerti oġġetti’ meta mqabbla ma’ impriżi oħrajn, li jinsabu f’sitwazzjoni legali u fattwali li tista’ titqabbel fid-dawl tal-għan imfittex mill-miżura inkwistjoni” (43).

(100) F’diversi okkażjonijiet il-Qorti qalet ukoll li l-Artikolu 107(1) TFUE ma jiddistingwix bejn il-kawżi u l-għanijiet tal-għajnuna mill-Istat, iżda tiddefinixxihom b’rabta mal-effetti tagħhom (44). B’mod partikolari, miżuri fiskali, li ma jikkostitwixxux adattament tas-sistema ġenerali għal karatteristiċi partikolari ta’ ċerti impriżi, li iżda jkunu nħolqu bħala mezz għat-titjib tal-kompetittività tagħhom, jaqgħu taħt l-ambitu tal-Artikolu 107(1) TFUE (45).

(101) Il-kunċett ta’ għajnuna mill-Istat, madankollu, ma japplikax għal miżuri tal-Istat li jiddivrenzjaw bejn impriżi fejn dak id-differenzjar joħroġ min-natura jew l-istruttura ġenerali tas-sistema li jiffurmaw parti minnha. Kif spjegat fl-Avviż tal-Kummissjoni (46), “xi kundizzjonijiet jistgħu jkunu ġustifikati b’differenzi oġġettivi bejn il-kontribwenti tat-taxxa”.

(102) Kif spjegat f’iżjed dettall fit-taqsima li ġejja, il-Kummissjoni tqis li l-miżura inkwistjoni hija selettiva fis-sens li tiffavorixxi biss ċerti gruppi ta’ impriżi li jwettqu ċertu investiment barra l-pajjiż u li dan il-karattru speċifiku mhuwiex ġustifikat min-natura tal-iskema. Il-Kummissjoni tqis li l-miżura inkwistjoni għandha tiġi evalwata fid-dawl tad-dispożizzjonijiet ġenerali tas-sistema tat-taxxa korporattiva, u aktar preċiżament ir-regoli dwar it-trattament tat-taxxa tal-avvjament finanzjarju (ara l-premessi 48-69).

(103) Il-Kummissjoni analizzat ukoll jekk l-ipoteżi fattwali użata bħala bażi mill-awtoritajiet Spanjoli kinitx tajba u jekk hemmx xi ostakli fil-leġiżlazzjonijiet ta’ pajjiżi terzi. Madankollu, ta’ min wieħed jinnota li dan l-eżerċizzju ma jistax jikkostitwixxi għarfien li tali ostakli jistgħu jiġġustifikaw trattament differenti tat-taxxa f’dan il-każ. Barra minn dan, l-għan ta’ din id-Deċiżjoni mhuwiex li tistabbilixxi l-kundizzjonijiet li kienu jippermettu lill-Istat Membru konċernat li jevita l-klassifikazzjoni tal-miżura kkontestata bħala għajnuna mill-Istat.

(104) Anke kieku kellha tintgħażel sistema ta’ referenza alternattiva ispirata minn dik suġġerita mill-awtoritajiet Spanjoli, il-Kummissjoni tikkonkludi li l-miżura inkwistjoni tkun għadha tikkostitwixxi miżura ta’ għajnuna mill-Istat essenzjalment minħabba l-kundizzjonijiet fattwali u legali differenti meħtieġa għax-xenarji differenti sabiex jibbenefikaw mid-dispożizzjonijiet fuq l-avvjament jew l-avvjament finanzjarju fuq tranżazzjonijiet barranin. B’mod aktar importanti, taħt il-miżura kkuntestata l-avvjament finanzjarju jista’ jingħaraf b’mod separat u jista’ wkoll jiġi amortizzat jekk il-benefiċjarju jakkwista minorità ta’ ishma ta’ 5 %. Dan il-livell huwa ferm anqas dak meħtieġ biex jiġu applikati regoli ġenerali fuq amortizzazzjoni tal-avvjament (47). Il-miżura kkuntestata għalhekk hija eċċezzjoni għas-sistema ta’ referenza, tkun xi tkun id-definizzjoni tagħha.

(105) Barra minn dan, il-Kummissjoni tinnota differenzi oħra fir-rigward tal-kundizzjonijiet tal-implimentazzjoni li japplikaw għall-miżura kkuntestata u d-dispożizzjonijiet tas-sistema ta’ referenza. Fil-fatt, taħt il-miżura kkuntestata, akkwiżizzjonijiet tal-ishma li saru qabel l-1 ta’ Jannar 2002 mhumiex ikkunsidrati għall-kalkolazzjoni tal-bażi li għandha tkun amortizzata. Min-naħa l-oħra, f’xenarju ta’ kombinament tan-negozju, tali data tal-għeluq ma teżistix meta jkun qed jiġi kkalkulat l-avvjament u l-kontribwent tat-taxxa għandu jipprova li l-kumbinazzjoni ssir għal raġunijiet ekonomiċi validi sabiex jiġu evitati kombinamenti li huma mmirati purament biex jinkisbu benefiċċji tat-taxxa (48), filwaqt li l-miżura kkuntestata tipprovdi biss benefiċċji ta’ taxxa. L-awtoritajiet Spanjoli ma kinux kapaċi jipprovdu argumenti konvinċenti biex jiġġustifikaw dawn id-differenzi, u għalehkk il-miżura ma tistax titqies bħala ġustifikata bil-loġika tas-sistema Spanjola tat-taxxa.

(106) Għaldaqstant, il-miżura inkwistjoni hija wisq impreċiża u arbitrarja minħabba li ma tistabbilixxi l-ebda kundizzjoni, bħall-eżistenza ta’ sitwazzjonijiet speċifiċi legalment determinati li jiġġustifikaw trattament tat-taxxa differenti. Konsegwentement, sitwazzjonijiet li ma ntwerewx li huma differenti biżżejjed biex jiġġustifikaw deroga selettiva minn regoli ġenerali tal-avvjament jispiċċaw billi jibbenefikaw mill-miżura kkuntestata. Għalhekk, il-Kummissjoni tqis li l-miżura inkwistjoni tikkonċerna t-tnaqqis fit-taxxa ta’ tipi speċifiċi ta’ spejjeż u tkopri kategorija wiesgħa ta’ tranżazzjonijiet b’mod diskriminatorju, li ma jistax ikun iġġustifikat permezz ta’ differenzi oġġettivi bejn kontribwenti tat-taxxa.

(107) Barra minn dan, skont il-każistika tal-Qorti tal-Ġustizzja (49), il-Kummissjoni tiqs li mhuwiex meħtieġ, sabiex tasal għal konklużjoni dwar il-kwalifikazzjoni ta’ skema bħala għajnuna mill-Istat, li jintwera li l-għajnuna individwali kollha mogħtija taħt l-istess skema jikkwalifika bħala għajnuna mill-Istat fis-sens tal-Artikolu 107(1) TFUE. Għal dan il-għan huwa biżżejjed li l-implimentazzjoni tal-iskema li qed tkun riveduta twassal għal sitwazzjonijiet li jikkwalifikaw bħala għajnuna biex ikun konkluż li l-iskema tinkludi elementi ta’ għajnuna fis-sens tal-Artikolu 107(1) TFUE. Għaldaqstant, ir-reviżjoni tal-leġiżlazzjoni tal-pajjiżi kollha possibbli barra mill-UE li għalihom il-proċedura tal-investigazzjoni tal-Kummissjoni għadha miftuħa mhix meħtieġa fil-kuntest ta’ din id-Deċiżjoni. Għalhekk, kif indikat diġà fil-paragrafi 115 et seq. tad-Deċiżjoni preċedenti (50), il-Kummissjoni vverifikat – fuq il-bażi tal-metodoloġija spjegata fid-dettall hawn taħt – jekk uħud mill-applikazzjonijiet individwali tal-iskema tal-għajnuna kkuntestata fit-tranżazzjonijiet li ma jsirux fl-UE jinkludux għajnuna mill-Istat. Din l-analiżi ffukat fuq dawk il-pajjiżi li mhumiex parti mill-UE li Spanja għandha relazzjonijiet ekonomiċi mill-qrib magħhom u li għalhekk kienu magħżula skont l-importanza tagħhom f’termini ta’ investiment barrani dirett (IBD) bejn l-1 ta’ Jannar 2002 u l-1 ta’ Ġunju 2009. Minn dawn il-pajjiżi li mhumiex parti mill-UE, il-Kummissjoni ffukat l-analiżi tagħha fuq il-pajjiżi li huwa probabbli li jrendu numru akbar ta’ applikazzjonijiet individwali tal-miżura kkuntestata: l-Istati Uniti tal-Amerika (IBD ta’ EUR 35 biljun), il-Messiku (IBD ta’ EUR 18-il biljun), l-Arġentina (IBD ta’ EUR 15-il biljun) u l-Brażil (IBD ta’ EUR 13-il biljun). Skont l-informazzjoni ppreżentata mill-awtoritajiet Spanjoli matul il-proċedura, jidher li, mill-15-il pajjiż li mhumiex parti mill-UE li għalihom l-awtoritajiet Spanjoli ppreżentaw l-informazzjoni, seħħew tranżazzjonijiet mhux biss mal-erba’ pajjiżi msemmija hawn fuq imma wkoll fir-Repubblika tal-Kolombja, ir-Repubblika tal-Peru u r-Repubblika tal-Ekwador. Għaldaqstant, il-Kummissjoni estendiet ir-reviżjoni tagħha għal dawn it-tliet pajjiżi wkoll.

(108) Ir-raġunament tal-Kummissjoni, imqassar hawn fuq, huwa żviluppat fil-paragrafi li ġejjin.

A.1. Trattament tat-taxxa ta’ avvjament finanzjarju skont is-sistema Spanjola tat-taxxa fir-rigward ta’ akkwiżizzjonijiet barra mill-UE

A.1.1. Sistema ta’ referenza

(109) Fid-Deċiżjoni tal-Ftuħ, kif ukoll fid-Deċiżjoni preċedenti, il-Kummissjoni qieset li s-sistema ta’ referenza xierqa hija s-sistema Spanjola tat-taxxa korporattiva, b’mod partikolari r-regoli dwar it-trattament tat-taxxa ta’ avvjament finanzjarju li hemm fis-sistema Spanjola tat-taxxa. Dan l-approċċ huwa konsistenti mal-prassi preċedenti tal-Kummissjoni u l-każistika tal-Qrati Ewropej, li jqisu s-sistema tat-taxxa korporattiva ordinarja bħala s-sistema ta’ referenza (51). Dan l-approċċ jinżamm f’din id-Deċiżjoni.

(110) L-awtoritajiet Spanjoli jiddikjaraw li, b’mod ġenerali, ir-restrizzjonijiet dwar kombinamenti tan-negozju transkonfinali jpoġġu lill-kontribwenti tat-taxxa li jixtru ishma f’kumpaniji domestiċi f’sitwazzjoni legali u fattwali differenti minn dawk li jixtru l-ishma f’kumpaniji barranin, u partikolarment f’kumpaniji li jinstabu f’pajjiżi barra mill-UE. L-awtoritajiet Spanjoli spjegaw li l-objettiv tal-miżura kkuntestata huwa li tiġi evitata differenza fit-trattament tat-taxxa bejn, minn naħa, xiri li jkun segwit minn kombinament tan-negozji għal ammont konsiderevoli u, min-naħa l-oħra, xiri ta’ ishma mingħajr kombinament tan-negozju. Fuq din il-bażi, l-ambitu tal-iskema kkuntestata tkun illimitata għax-xiri ta’ ishma sinjifikanti f’kumpanija li mhix residenti fi Spanja għax xi ostakli jistgħu jagħmluha aktar diffiċli biex jitwettaq kombinament tan-negozju transkonfinali mqabbel ma’ wieħed lokali (52). B’konsegwenza tal-eżistenza ta’ dawn l-ostakli, il-kontribwenti Spanjoli li jinvestu barra l-pajjiż jitpoġġew, legalment u fattwalment, f’sitwazzjoni differenti minn dawk li jinvestu fi Spanja. F’dan ir-rispett, l-awtoritajiet Spanjoli jiddikjaraw li (53): “Fil-qosor, is-sempliċi natura differenzjali ta’ ċerti miżuri tat-taxxa ma timplikax neċessarjament li huma għajnuna mill-Istat, minħabba li dawn il-miżuri għandhom bżonn ukoll jiġu eżaminati sabiex wieħed jara jekk humiex meħtieġa jew funzjonali fir-rigward tal-effiċjenza tas-sistema tat-taxxa, kif iddikjarat fl-Avviż tal-Kummissjoni. Għaldaqstant, is-sistema Spanjola tat-taxxa tipprevedi skemi ta’ taxxa differenti għal sitwazzjonijiet li huma oġġettivament differenti, bħal fil-każ ta’ xiri ta’ ishma f’kumpaniji barranin kontra xiri f’kumpaniji Spanjoli (impossibbli biex jitwettqu operazzjonijiet ta’ fużjoni, ġestjoni ta’ riskju, eċċ.) bil-ħsieb li tinkiseb in-newtralità tat-taxxa imposta mil-leġiżlazzjoni nazzjonali Spanjola u mid-Dritt tal-Unjoni stess, u jkun żgurat li l-loġika tas-sistema Spanjola tat-taxxa hija konsistenti u effiċjenti”.

(111) L-għoti ta’ trattament tat-taxxa speċifiku għal xiri ta’ ishma transkonfinali jista’, skont dawn l-awtoritajiet, ikun meħtieġ biex tkun żgurata n-newtralità tas-sistema tat-taxxa Spanjola u għall-prevenzjoni ta’ trattament aktar favorevoli għal xiri ta’ ishma domestiċi. Għalhekk, l-awtoritajiet Spanjoli u t-tletin parti interessata jqisu li l-qafas ta’ referenza korrett għall-valutazzjoni tal-miżura kkuntestata jkun it-trattament tat-taxxa għall-avvjament ta’ akkwiżizzjonijiet barranin.

(112) Fid-Deċiżjoni preċedenti, il-Kummissjoni żammet il-proċedura sabiex tippermetti lill-awtoritajiet Spanjoli li jipprovdu informazzjoni ġdida fir-rigward tal-eżistenza ta’ ostakli legali espliċiti għal kombinamenti tan-negozju transkonfinali f’pajjiżi li mhumiex parti mill-UE.

(113) F’dan il-kuntest, u essenzjalment fuq il-bażi tal-elementi li jinstabu fir-rapporti, il-Kummissjoni investigat il-leġiżlazzjoni ta’ diversi pajjiżi li mhumiex fl-UE sempliċiment biex tivverifika l-allegazzjonijiet tal-awtoritajiet Spanjoli dwar l-eżistenza ta’ ostakli legali espliċiti għal kombinamenti transkonfimali. Madankollu, dan l-eżami ma jikkostitwix l-għarfien tal-fatt li tali ostakli ma jistgħux jiġġustifikaw sistema ta’ referenza differenti f’dan il-każ. Matul dan l-eżami, il-Kummissjoni vverifikat prinċipalment jekk il-kumpanija prinċipali Spanjola kellhiex il-kapaċità legali li tingħaqad ma’ sussidjarja residenti f’pajjiż li mhux parti mill-UE.

(114) Il-premessi li ġejjin huma l-bażi ta’ din l-investigazzjoni li kienet limitata biex teżamina l-verità tal-allegazzjonijiet magħmula fl-argumenti: — L-ewwel il-Kummissjoni vverifikat jekk, kif iddikjarat fid-Deċiżjoni preċedenti (54), il-kumpaniji Spanjoli jiffaċċjawx ostaklu legali espliċitu, li jista’ jkun attribwit lill-pajjiż li mhux parti mill-UE u mhux Spanja (55), li jipprevjeniehom milli jbiddlu sussidjarja barranija f’fergħa. Tali dispożizzjoniiet legali jistgħu jikkostitwixxu biss ostaklu, madankollu, fil-każ li l-kumpanija kkonċernata setgħet teżerċita influwenza effettiva, prinċipalment permezz ta’ maġġoranza ta’ ishma, fuq il-kumpanija fil-mira b’tali mod li tkun kapaċi timponi fużjoni li kieku l-ostakoli ma kinux hemm. Għaldaqstant, dispożizzjonijiet legali f’pajjiżi barra mill-UE li jipprevjenu l-kontribwent Spanjol milli jakkwista kontroll fuq kumpanija fil-mira f’dak il-pajjiż ma jistgħux jitqiesu bħala ostaklu legali espliċitu rilevanti fis-sens allegat mill-awtoritajiet Spanjoli: b’riżultat ta’ tali dispożizzjonijiet, kumpaniji/kontribwenti Spanjoli qatt ma jistgħu jissodisfaw il-kundizzjoni ta’ influwenza effettiva minħabba li dawn dejjem ser ikunu azzjonijisti minuri fil-kumpanija fil-mira. Għalhekk, qatt ma jista’ jkollhom il-kapaċità effettiva meħtieġa li jimponu kombinament tan-negozju. Il-Kummissjoni tixtieq tenfasizza li l-kundizzjoni tal-kontroll kienet valutata fil-livell tal-benefiċjarju tal-miżura (u mhux tal-grupp li jista’ jagħmel parti minnu) skont id-sistema Spanjola tat-taxxa. Bl-istess raġunament, il-Kummissjoni tqis li projbizzjoni espliċita għal entitajiet mhux residenti milli jkunu propjetarji diretti ta’ assi speċifiċi (pereżempju proprjetà mal-kosta) ma tistax tikkostitwixxi ostaklu legali espliċitu fil-kuntest ta’ dan l-eżerċizzju. Il-Kummissjoni tqis li piż jew formalità (56) amministrattiva meħtieġa għal kumpaniji mhux residenti minn pajjiżi barra mill-UE ma jistgħux jitqiesu bħala ostaklu legali espliċitu għax dan jiġġenera spejjeż addizzjonali – li jistgħu jkunu jitnaqqsu mit-taxxa taħt is-sistema Spanjola tat-taxxa– imma ma jrendix il-kombinament tan-negozju impossibbli. — It-tieni nett, allegazzjoni li m’hemm l-ebda eżempji magħrufa ta’ kombinamenti tan-negozju transkonfinali bejn kumpaniji Spanjoli u kumpaniji minn ċerti pajjiżi barra mill-UE ma tistax tikkostitwixxi biżżejjed evidenza jew turi l-eżistenza ta’ ostakli. L-ostakli kkunsidrati mill-kumpaniji meta jiddeċiedu li jwettqu kombinament tan-negozju huma diffierenti u mhux limitati biss għall-kapaċità tal-kumpaniji konċernati biex jagħmlu kombinament tal-attivitajiet kummerċjali tagħhom. Dan huwa muri b’mod ċar mill-fatt li uħud mit-tletin parti interessata huma proprjetarji ta’ diversi sussidjarji Spanjoli kkontrollati bis-sħiħ mingħajr ma kkombinaw in-negozji Spanjoli tagħhom, anke jekk l-awtoritajiet Spanjoli jagħrfu li m’hemm l-ebda ostaklu għal kombinamenti ta’ kummerċ domestiku. Għalhekk il-Kummissjoni tqis li, mill-elementi fir-rapporti, huma biss il-projbizzjonijiet espliċiti tal-kombinamenti tan-negozju transkonfinali stabbiliti fil-liġijiet ta’ pajjiżi barra mill-UE li jistgħu jiġu aċċettati. Fil-fatt, kif diġà indikat fil-paragrafu 93 tad-Deċiżjoni preċedenti, jekk ġew ikkunsidrati elementi ta’ natura ġenerali mhux sostanzjati, din l-analiżi tirriskja li ssir fil-parti l-kbira arbitrarja.

(115) Is-sejbiet ippreżentati hawn taħt huma bbażati fuq l-informazzjoni mogħtija mill-awtoritajiet Spanjoli fir-rapporti, li l-verità u l-kompletezza tagħhom ġew ivverifikati mill-Kummissjoni fid-dawl tar-rimarki metodoloġiċi stabbiliti hawn fuq. Fuq din il-bażi, il-Kummissjoni tqis li, kontra l-argumenti tal-awtoritajiet Spanjoli, ma jistax jitqies li l-liġijiet kollha tal-pajjiżi barra mill-UE jqajmu ostakli legali espliċiti għal kombinamenti tan-negozju transkonfinali. Għalhekk, bħalma hu ddikjarat f’relazzjoni mat-tranżazzjonijiet intra-UE fid-Deċiżjoni preċedenti (57), il-Kummissjoni ma tistax taqsam l-opinjoni espressa mill-awtoritajiet Spanjoli, appoġġjata mill-argumenti tat-tletin parti interessata, fir-rigward tal-eżistenza ġenerali ta’ dawn l-allegati ostakli. Il-Kummissjoni tqis li barra mill-Istati Membri tal-UE, u tal-anqas fil-pajjiżi rilevanti barra mill-UE li ġejjin, ma jista’ jingħaraf l-ebda ostaklu legali, kif indikat hawn taħt: — L-Istati Uniti tal-Amerika: i. L-ewwel nett, il-Kummissjoni tinnota li, f’rapport ippreżentat mill-awtoritajiet Spanjoli (58), meta jagħmel il-valutazzjoni dwar jekk hemmx xi preċedenti għal kombinamenti tan-negozju transkonfinali, l-awtur jgħid: “Mhux misjub, imma huwa probabbli li dan sar f’Delaware”. Kuntrarju għall-argumenti prinċipali tal-awtoritajiet Spanjoli, il-konklużjoni f’wieħed mir-rapporti (59) dwar dan il-pajjiż jidher li hija li m’hemm l-ebda projbizzjoni legali ġenerali espliċita dwar kombinamenti tan-negozju transkonfinali. ii. It-tieni nett, taħt ir-regoli ġenerali tal-liġi korporattiva (60) u l-liġi tat-taxxa (61), m’hemm l-ebda projbizzjoni espliċita dwar kombinamenti tan-negozju ma’ entitajiet barranin. iii. It-tielet nett, dispożizzjonijiet speċifiċi tal-liġi korporattiva (62) japplikaw għal kombinamenti tan-negozju domestiċi. Safejn taf il-Kummissjoni, m’hemm l-ebda projbizzjoni espliċita dwar l-applikazzjoni ta’ dawk id-dispożizzjonijiet għal kombinamenti tan-negozju transkonfinali, anke jekk jista’ jkun hemm differenza fil-formalitajiet amministrattivi applikabbli. Il-Kummissjoni tinnota li tal-anqas l-Istat ta’ Delaware jagħmel kombinamenti tan-negozju transkonfinali (63) espliċitament fattibbli sakemm l-oppost ikun permess mil-leġiżlazzjoni tal-pajjiż fejn tkun residenti l-kumpanija barranija. Għalhekk, jekk tranżazzjoni bħal din mhijiex fattibbli bejn kumpaniji li jinstabu rispettivament f’Delaware u fi Spanja, il-Kummissjoni tqis li l-ostakli jistgħu jiġu attribwiti għal Spanja, u għalhekk mhumiex rilevanti għal din il-valutazzjoni. Din is-sejba għandha tiġi eżaminata fil-kuntest tal-importanza tal-Istat ta’ Delaware għall-ippożizzjonar/inkorporazzjoni tal-kumpaniji fl-Istati Uniti (64). iv. Ir-raba’ nett, japplikaw dispożizzjonijiet speċifiċi tat-taxxa għal kombinamenti tan-negozju domestiċi sabiex tkun evitata t-tassazzjoni mhux favorevoli meta jitwettqu operazzjonijiet ta’ ristrutturazzjoni. Safejn taf il-Kummissjoni, m’hemm l-ebda projbizzjoni espliċita dwar l-applikazzjoni tagħhom għal kombinamenti tan-negozju transkonfinali, anke jekk jista’ jkun hemm differenza fil-formalitajiet amministrattivi applikabbli. v. Fl-aħħar nett, il-Kummissjoni ma sabet l-ebda każistika mill-qrati kompetenti tal-Istati Unit li setgħet tikkontradixxi l-konklużjoni tagħha dwar in-nuqqas ta’ ostakli legali espliċiti għal kombinamenti tan-negozju transkonfinali ma’ kumpanija residenti fl-Istati Uniti. — Il-Messiku: i. L-ewwel nett, il-Kummissjoni tinnota li l-Artikolu 8(3) tal-protokoll tal-ftehim dwar it-taxxa (65) bejn Spanja u l-Messiku, iffirmat fis-6 ta’ Ottubru 1994 u li għadu fis-seħħ, jipprovdi b’mod espliċitu għal tranżazzjonijiet ta’ konbinament tan-negozju. B’konsegwenza ta’ din id-dispożizzjoni, tranżazzjonijiet bħal dawn jibbenefikaw minn differiment fil-ħlas minħabba li l-qligħ mhux realizzat mhux intaxxat. Safejn tista’ tara l-Kummissjoni, l-iskop ta’ dan il-ftehim internazzjonali dwar it-taxxa huwa li titneħħa l-esklużjoni possibbli (66) ta’ kombinamenti tan-negozju transkonfinali mill-benefiċċju ta’ regoli tat-taxxa speċifiċi li japplikaw għal kombinamenti tan-negozju domestiċi. ii. It-tieni nett, taħt il-leġiżlazzjoni tal-Messiku (liġi korporattiva u liġi tat-taxxa), u b’kunsiderazzjoni tal-ftehim dwar it-taxxa imsemmi hawn fuq, m’hemm l-ebda projbizzjoni legali espliċita dwar kombinamenti tan-negozju mal-entitajiet Spanjoli. iii. Finalment, il-Kummissjoni ma sabet l-ebda każistika mill-qrati kompetenti tal-Messiku li tikkontradixxi b’mod ċar il-konklużjoni tagħha dwar in-nuqqas ta’ ostakli legali speċifiċi għal kombinamenti tan-negozju transkonfinali ma’ kumpanija residenti fil-Messiku. — Il-Brażil: i. L-ewwel nett, il-Kummissjoni tinnota li nstab preċedent ta’ kombinament tan-negozju transkonfinali (mhux ma’ Spanja) mill-awtoritajiet Spanjoli (67). ii. It-tieni nett, taħt ir-regoli ġenerali tal-liġi korporattiva u l-liġi tat-taxxa (68), m’hemm l-ebda projbizzjoni legali espliċita dwar kombinamenti ta’ negozju ma’ entitajiet barranin, għalkemm il-formalitajiet amministrattivi jistgħu jvarjaw (69). iii. It-tielet nett, ċerti restrizzjonijiet legali espliċiti japplikaw għat-twettiq ta’ attivitajiet ekonomiċi f’ċerti setturi (70) minn entitajiet ikkontrollati minn kumpaniji barranin. Madankollu, kif iddikjarat aktar ’il fuq (ara l-premessa 114), dispożizzjonijiet legali f’pajjiżi barra mill-UE li jipprevjenu kontribwent tat-taxxa Spanjol milli jieħu kontroll ta’ kumpanija fil-mira f’dak il-pajjiż ma jistgħux jitqiesu bħala ostaklu legali espliċitu fis-sens allegat mill-awtoritajiet Spanjoli: b’riżultat ta’ din id-dispożizzjoni, kumpaniji/kontribwenti Spanjoli qatt ma jistgħu jissodisfaw il-kundizzjoni ta’ influwenza effettiva minħabba li dejjem ser ikunu azzjonisti minuri fil-kumpanija fil-mira. Safejn tista’ tara l-Kummissjoni, din hija preċiżament is-sitwazzjoni li tirriżulta mil-leġiżlazzjoni Brażiljana li hemm referenza għaliha fiż-żewġ rapporti. iv. Finalment, il-Kummissjoni ma sabitx każistika li tista’ tikkontradixxi l-konklużjoni tagħha dwar in-nuqqas ta’ ostakli legali espliċiti għal kombinamenti tan-negozju transkonfinali ma’ kumpanija residenti fil-Brażil. — L-Arġentina: i. L-ewwel nett, il-Kummissjoni tinnota li l-Artikolu 5 tal-protokoll tal-ftehim dwar it-taxxa (71) bejn Spanja u l-Arġentina, iffirmat fis-26 ta’ Awwissu 1994 u li għadu fis-seħħ, jipprovdi espliċitament għal kombinamenti tan-negozju transkonfinali. Bħala riżultat ta’ din id-dispożizzjoni, operazzjonijiet ta’ ristrutturazzjoni transkonfinali ma jistgħux iwasslu għal tassazzjoni mhux favorevoli. ii. It-tieni nett, taħt ir-regoli ġenerali tal-liġi korporattiva (72) u tal-liġi tat-taxxa (73), m’hemm l-ebda projbizzjoni legali espliċita dwar kombinamenti tan-negozju ma’ entitajiet barranin għalkemm il-formalitajiet amministrattivi applikabbli jistgħu jvarjaw. iii. It-tielet nett, il-Kummissjoni ma sabet l-ebda każistika li tista’ tikkontradixxi l-konklużjoni tagħha dwar in-nuqqas ta’ ostakli legali espliċiti għal kombinamenti tan-negozju transkonfinali ma’ kumpanija residenti fl-Arġentina. Barra minn dan, il-Kummissjoni ma taqbilx mal-interpretazzjoni fiż-żewġ rapporti dwar is-sentenzi (74) maħruġa mill-amministrazzjoni tat-taxxa f’ċerti tranżazzjonijiet transkonfinali ppjanati. Dawn is-sentenzi sempliċiment jiċċaraw il-kundizzjonijiet tal-arranġamenti ta’ differiment tat-taxxa Arġentini. Dawn ma jsemmux l-eżistenza ta’ projbizzjoni ġenerali u espliċita fuq l-applikazzjoni ta’ dawn l-arranġamenti għal operazjonijiet ta’ ristrutturazzjoni transkonfinali. Barra minn dan, l-interpretazzjoni mogħtija fir-rapporti ta’ dawn is-sentenzi speċifiċi tikkontradixxi d-dispożizzjoni ġenerali fil-ftehim tat-taxxa msemmi hawn fuq (75) bejn ir-Renju ta’ Spanja u r-Repubblika Arġentina. — L-Ekwador i. L-ewwel nett, il-Kummissjoni tinnota li, taħt ir-regoli ġenerali tal-liġi korporattiva u l-liġi tat-taxxa, m’hemm l-ebda projbizzjoni legali espliċita dwar kombinamenti tan-negozju ma’ entitajiet barranin (76). ii. It-tieni nett, il-Kummissjoni tinnota li rapport ippreżentat mill-awtoritajiet Spanjoli (77) jagħraf li kombinament tan-negozju transkonfinali huwa fattibbli sakemm l-akkwirent Spanjol ikun waqqaf fergħa fl-Ekwador minn qabel. — Il-Perù: i. L-ewwel nett, il-Kummissjoni tinnota li, taħt ir-regoli ġenerali tal-liġi korporattiva u tal-liġi tat-taxxa, ma hemm, safejn taf il-Kummissjoni, l-ebda projbizzjoni legali espliċita dwar kombinamenti tan-negozju ma’ entitajiet barranin (78). ii. It-tieni nett, il-Kummissjoni tinnota li l-Artikolu 2074 tal-Kodiċi Ċivili Peruvjan jistabbilixxi l-prinċipji applikabbli għal kombinamenti tan-negozju transkonfinali u l-Liġi Ġenerali tal-Kumpanji tippermetti kombinamenti tan-negozji li jinvolvu fergħa ta’ entità barranija u kumpanija residenti fil-Perù (79). iii. It-tielet nett, il-Liġi dwar it-Taxxa fuq id-Dħul tiżgura trattament newtrali ta’ kombinamenti tan-negozju li jinvolvu fergħa ta’ entità barranija u kumpanija residenti fil-Perù (80). iv. Il-Kummissjoni għalhekk tqis li kombinament tan-negozju transkonfinali huwa fi kwalunkwe każ possibbli sakemm l-akkwirent Spanjol ikun stabbilixxa fergħa fil-Perù minn qabel. — Il-Kolombja: i. L-ewwel nett, il-Kummissjoni tinnota li s-Superintendencia de Sociedades (81) tikkonferma espliċitament li kombinamenti tan-negozju transkonfinali huma possibbli taħt il-leġiżlazzjoni tal-Kolombja (82). ii. It-tieni nett, taħt ir-regoli ġenerali tal-liġi korporattiva u l-liġi tat-taxxa (83), m’hemm l-ebda projbizzjoni legali espliċita tal- kombinamenti tan-negozju ma’ entitajiet barranin għalkemm il-formalitajiet amministrattivi applikabbli jistgħu jvarjaw. iii. It-tielet nett, il-Kummissjoni tinnota li rapport ippreżentat mill-awtoritajiet Spanjoli (84) jagħraf li kombinamenti tan-negozju transkonfinali huma fattibbli sakemm l-akkwirent Spanjol ikun waqqaf fergħa fil-Kolombja minn qabel.

(116) L-awtoritajiet Spanjoli ppreżentaw informazzjoni dwar il-liġijiet ta’ tmien pajjiżi oħra barra mill-UE. Kif diġà ddikjarat fil-paragrafu 107, il-Kummissjoni tqis li s-sejbiet ta’ hawn fuq huma biżżejjed biex jikkonfermaw li, fi kwalunkwe każ, anke kieku wieħed kellu jammetti li l-eżistenza ta’ ostakli legali għal kombinamenti tan-negozju transkonfinali huma sinjifikanti, is-sitema ta’ referenza hija r-regoli dwar it-trattament tat-taxxa tal-avvjament finanzjarju fis-sistema Spanjola. Madankollu, l-applikazzjoni tal-istess metodoloġija u l-kriterji kif deskritti fil-paragrafi 114 et seq., il-Kummissjoni tqis, fuq il-bażi tal-informazzjoni disponibbli, li ma jeżistu l-ebda ostakli legali espliċiti għal kombinamenti tan-negozju transkonfinali ta’ natura ġenerali fil-liġijiet taċ-Ċilì, tal-Venezwela, tal-Alġerija, tal-Kanada, tal-Awstralja, tal-Ġappun jew tal-Marokk.

(117) Għalhekk, fuq il-bażi tas-sejbiet ta’ hawn fuq, il-Kummissjoni ma tistax taqbel mal-awtoritajiet Spanjoli li kull benefiċjarju individwali potenzjali tal-miżura kkuntestata huwa affaċċjat, anke jekk biss fil-prattika, b’ostakli insormontabbli għal kombinamenti tan-negozju transkonfinali.

(118) Fid-dawl ta’ dan kollu, il-Kummissjoni tqis li m’hemm l-ebda raġuni biex ikun hemm tluq mis-sistema ta’ referenza fid-Deċiżjoni tal-Ftuħ u d-Deċiżjoni preċedenti: il-qafas ta’ referenza xieraq għall-valutazzjoni tal-miżura kkuntestata huwa s-sistema ġenerali Spanjola tat-taxxa korporattiva u, aktar preċiżament, ir-regoli dwar it-trattament tat-taxxa għal avvjament finanzjarju fis-sistema Spanjola tat-taxxa. Din il-konklużjoni ma tistax tkun affettwata mill-fatt li l-Kummissjoni sabet żewġ pajjiżi barra mill-UE fejn fil-fatt jeżistu ostakli legali espliċiti (l-Indja u ċ-Ċina). Kif iddikjarat fil-paragrafu 107, skont il-każistika tal-Qorti tal-Ġustizzja (85), il-Kummissjoni tqis li, sabiex wieħed jasal għal konklużjoni dwar il-kwalifika ta’ għajnuna mill-Istat għal skema, mhux meħtieġ li jintwera li l-għajnuna kollha individwali mogħtija taħt dik l-iskema tikkwalifika bħala għajnuna mill-Istat fis-sens tal-Artikolu 107(1) TFUE.

(119) B’mod aktar preċiż, fir-rigward taċ-Ċina, il-Liġi Korporattiva tal-2005 li tapplika għal fużjonijiet li jinvolvu biss kumpaniji b’responsabbiltà limitata jew kumpaniji b’ishma konġunti limitati inkorporati fiċ-Ċina, u l-Artikoli 2 u 55 tar-Regolament bit-titolu “Dispożizzjonijiet dwar Akkwiżizzjonijiet ta’ Intrapriżi Domestiċi minn Investituri Barranin” maħruġ mill-Ministeru Ċiniż tal-Kummerċ fit-22 ta’ Ġunju 2009, jeskludu espliċitament lill-kumpaniji mhux residenti mill-ambitu tal-applikazzjoni tar-regoli tal-kombinament tan-negozju sabiex kumpanija Spanjola ma tkunx tista’ tgħaqqad in-negozju tagħha ma’ sussidjarja kkontrollata minn Ċiniżi.

(120) B’referenza għal-leġiżlazzjoni fis-seħħ fl-Indja, l-Artikoli 391 sa 394 tal-Liġi tal-Kumpaniji tal-Indja tal-1956 jeskludu espliċitament kumpaniji mhux residenti mill-ambitu tal-applikazzjoni tar-regoli tal-kombinament tan-negozju sabiex kumpanija Spanjola ma tkunx tista’ tgħaqqad in-negozju tagħha ma’ sussidjarja kkontrollata minn Indjani.

A.1.2. Eżistenza ta’ deroga mis-sistema ta’ referenza

(121) Taħt is-sistema Spanjola tat-taxxa, il-bażi tat-taxxa hija kkalkulata fuq il-bażi tar-riżultat tal-kontabilità, li wara jsiru aġġustamenti għaliha bl-applikazzjoni ta’ regoli tat-taxxa speċifiċi. Bħala rimarka preliminari u fuq bażi sussidjarja, il-Kummissjoni tinnota li l-miżura kkuntestata tagħti deroga mis-sistema Spanjola tal-kontabilità. L-emerġenza tal-avvjament finanzjarju tista’ tkun ikkalkulata biss fl-astratt billi jiġu konsolidati l-kontijiet tal-kumpanija fil-mira ma’ dawk tal-kumpanija akkwirenti. Madankollu, taħt is-sistema tal-kontabilità Spanjola, il-konsolidament tal-kontijiet huwa meħtieġ fil-każ ta’ “kontroll” (86) kif isir għall-assoċjazzjonijiet kemm domestiċi u kemm barranin tal-kumpaniji, sabiex tingħata s-sitwazzjoni globali ta’ grupp ta’ kumpaniji suġġetti għal kontroll unitarju. Tali sitwazzjoni hija meqjusa (87) li tkun teżisti, pereżempju, jekk il-kumpanija prinċipali jkollha l-maġġoranza tad-drittijiet tal-vot tal-kumpanija sussidjarja. Madankollu, il-miżura kkuntestata ma tirrikjedix tali tip ta’ kontroll u tapplika minn livell ta’ 5 % tal-ishma. Finalment, il-Kummissjoni tinnota wkoll li, mill-1 ta’ Jannar 2005 (88), skont ir-regoli tal-kontabilità, l-avvjament finanzjarju ma jistax ikun aktar amortizzat minn bosta kumpaniji Spanjoli. Fil-fatt, f’dan ir-rigward, it-tletin parti interessata jirreferu għal dispożizzjonijiet (89) li m’għadhomx fis-seħħ taħt is-sistema Spanjola kurrenti tal-kontabilità. B’riżultat tal-Liġi 16/2007 tal-4 ta’ Lulju 2007 li tirriforma u tadatta l-liġi kummerċjali fil-qasam tal-kontabilità għall-iskopijiet ta’ armonizzazzjoni tal-kontabilità internazzjonali taħt il-leġiżlazzjoni tal-UE, kif ukoll id-Digriet Irjali 1514/2007 tas-16 ta’ Novembru 2007 dwar il-Pjan Ġenerali tal-Kontabilità, minn punt tal-kontabilità m’għadhiex permessal-amortizzazzjoni la tal-avvjament u lanqas tal-avvjament finanzjarju. Dawn l-emendi għal-liġi tal-kontabilità Spanjoli huma skont ir-Regolament (KE) Nru 1606/2002 tal-Parlament Ewropew u tal-Kunsill tad-19 ta’ Lulju 2002 dwar l-applikazzjoni tal-istandards tal-kontabilità internazzjonali (90). Għalhekk, b’konsiderazzjoni għal dawn il-punti, il-miżura kkuntestata tikkostitwixxi eċċezzjoni għar-regoli ordinarji tal-kontabilità applikabbli fi Spanja.

(122) Minkejja dan, minħabba n-natura fiskali tal-miżura kkuntestata, l-eżistenza ta’ eċċezzjoni għandha tkun valutata meta mqabbla mas-sistema tat-taxxa li sservi ta’ referenza, u mhux biss fuq bażi ta’ kontabilità. F’dan il-kuntest, il-Kummissjoni tinnota li s-sistema tat-taxxa Spanjola qatt ma ppermettiet l-amortizzazzjoni ta’ avvjament finanzjarju, ħlief taħt l-Artikolu 12(5) TRLIS. B’mod partikolari, l-ebda amortizzazzjoni m’hi possibbli għal tranżazzjonijiet domestiċi. Dan huwa ċar skont dan li ġej:

(123) Għall-finijiet ta’ taxxa Spanjoli, avvjament jista’ jitniżżel biss separatament wara kombinament tan-negozju (91), li jimmaterjalizza ruħu jew fil-każ ta’ akkwiżizzjoni jew kontribuzzjoni tal-assi li jiffurmaw negozju indipendenti, jew wara kombinament tan-negozju legali. F’każijiet bħal dawn, l-avvjament jirriżulta mid-differenza bejn il-kontabilità bejn il-prezz tal-akkwiżizzjoni u l-valur tas-suq tal-assi li jiffurmaw in-negozju akkwiżit jew miżmum mill-kumpanija kkombinata. Meta l-akkwiżizzjoni tan-negozju ta’ kumpanija ssir permezz tal-akkwiżizzjoni tal-ishma tagħha, bħal fil-każ tal-miżura kkuntestata, meta avvjament jista’ jirriżulta biss jekk il-kumpanija akkwirenti sussegwentement tikkombina mal-kumpanija akkwiżita, li wara din ikollha kontroll fuq tal-aħħar.

(124) Madankollu, taħt il-miżura inkwistjoni, mhu meħtieġ la l-kontroll u lanqas il-kombinament taż-żewġ negozji. Hija biżżejjed l-akkwiżizzjoni tal-anqas ta’ 5 % tal-ishma f’kumpanija barranija. Għalhekk, billi jiġi permess l-avvjament finanzjarju, li huwa l-avvjament li kien jitniżżel li kieku l-kumpaniji ngħaqdu, biex jidhru separati anke fin-nuqqas ta’ kombinament tan-negozju, il-miżura inkwistjoni tikkostitwixxi eċċezzjoni għas-sistema ta’ referenza. Għandu jkun enfasizzat li l-eċċezzjoni ma tirriżultax mit-tul tal-perjodu li matulu jiġi amortizzat l-avvjament finanzjarju meta mqabbel mal-perjodu li japplika għall-avvjament tradizzjonali (92), imma pjuttost mit-trattament differenti tat-tranżazzjonijiet domestiċi u transkonfinali. Il-miżura kkuntestata ma tistax titqies f’regola tal-kontabilità ġenerali ġdida waħedha minħabba li mhix permessal-amortizzazzjoni tal-avvjament finanzjarju li ġej mill-akkwiżizzjoni tal-ishma domestiċi.

(125) Minħabba dawn il-kunsiderazzjonijiet kollha, il-Kummissjoni tikkonkludi li l-miżura kkuntestata tagħti deroga mis-sistema ta’ referenza. Kif se jintwera mill-premessi 153 sa 163, il-Kummissjoni tqis li la l-awtoritajiet Spanjoli u lanqas it-tletin parti interessata ma ressqu argumenti koerenti biżżejjed biex ibiddlu l-konklużjoni tagħha.

A.1.3. L-eżistenza ta’ vantaġġ

(126) Taħt l-Artikolu 12(5) TRLIS, parti mill-avvjament finanzjarju li ġej mill-akkwiżizzjoni ta’ ishma f’kumpaniji barranin tista’ titnaqqas mill-bażi tat-taxxa permezz ta’ deroga mis-sistema ta’ referenza. Għaldaqstant, bit-tnaqqis fil-piż tat-taxxa tal-benefiċjarju, l-Artikolu 12(5) TRLIS jipprovdilu vantaġġ ekonomiku. Dan jieħu l-forma ta’ tnaqqis fit-taxxa li kieku l-kumpaniji konċernati jkunu soġġetti li jħallsu. Dan it-tnaqqis huwa proporzjonali għad-differenza bejn il-prezz imħallas għall-akkwiżizzjoni u l-valur tas-suq tal-assi mniżżla fil-kotba tal-ishma mixtrija.

(127) L-ammont preċiż tal-vantaġġ fir-rigward tal-prezz imħallas għall-akkwiżizzjoni jikkorrispondi mal-valur nett imnaqqas tat-tnaqqis fil-piż tat-taxxa mogħti mill-amortizzazzjoni li tista’ titnaqqas matul il-perjodu tal-amortizzazzjoni wara l-akkwiżizzjoni. Għalhekk jiddependi fuq ir-rata tat-taxxa korporattiva fis-snin konċernati u r-rata mnaqqsa tal-interess applikabbli.

(128) Jekk l-ishma akkwiżiti jerġgħu jinbiegħu, parti minn dan il-vantaġġ ikun irkuprat permezz tat-tassazzjoni fuq il-qligħ kapitali. Fil-fatt, meta tkun permessal-amortizzazzjoni tal-avvjament finanzjarju, jekk l-ishma barranin inkwistjoni jerġgħu jinbiegħu, l-ammont imnaqqas iwassal għal żieda fil-qligħ kapitali intaxxat fil-ħin tal-bejgħ. Madankollu, fil-każ ta’ tali ċirkustanzi inċerti, il-vantaġġ ma jisparixxix kompletament għax it-tassazzjoni li sseħħ wara ma tikkunsidrax l-ispiża tal-likwidità. Kif muri sew miż-żewġ partijiet, minn punt ekonomiku, l-ammont tal-vantaġġ huwa tal-anqas simili għal dak ta’ linja ta’ kreditu mingħajr interessi li tippermetti sa għoxrin ġibda annwali ta’ parti minn kull għoxrin parti ta’ avvjament finanzjarju sakemm l-ishma jinżammu fil-kotba tal-kontribwent tat-taxxa.

(129) Jekk nieħdu eżempju ipotetiku, diġà msemmi mill-Kummissjoni fid-Deċiżjoni tal-Ftuħ, sehem akkwiżit fl-2002 jagħti vantaġġ li jikkorrispondi għal 20,6 % tal-ammont tal-avvjament finanzjarju, jekk wieħed jassumi rata mnaqqsa ta’ interess ta’ 5 % (93) u jekk iqis l-istruttura eżistenti tar-rati tat-taxxi korporattivi sal-2022 kif inhuma stabbiliti bħalissa fil-Liġu Nru 35/2006 (94). Il-partijiet terzi ma kkuntestawx dawn il-figuri. Fil-każ li l-ishma akkwiżiti jerġgħu jinbiegħu, il-vantaġġ ikun jikkorrispondi għall-interess li kien ikun mitlub mingħand il-kontribwent għal linja ta’ kreditu bil-karatteristiċi deskritti fil-paragrafu preċedenti.

(130) Fl-aħħar nett, il-Kummissjoni ma tistax taċċetta l-opinjonijiet tal-awtoritajiet Spanjoli u tat-tletin parti interessata li l-benefiċjarju finali tal-miżura inkwistjoni jkun biss il-bejjiegħ tal-ishma barranin minħabba li dan jirċievi prezz ogħla. Il-Kummissjoni tirrifjuta dan l-argument wara li għamlet valutazjoni tal-effett tal-miżura kkuntestata fil-forma preżenti tagħha. L-ewwel nett, m’hemm l-ebda mekkaniżmu li jiggarantixxi li l-vantaġġ jiġi mgħoddi bis-sħiħ jew parzjalment lill-bejjiegħ. It-tieni nett, il-prezz tal-akkwiżizzjoni jirriżulta minn serje ta’ elementi differenti, mhux biss mill-miżura kkuntestata. It-tielet nett, anke kieku dawn iż-żewġ kundizzjonijiet kienu sodisfatti, il-kontribwent tat-taxxa Spanjol li jibbenefika mill-miżura inkwistjoni xorta waħda għandu jitqies bħala l-benefiċjarju tal-miżura. Anke jekk vantaġġ ekonomiku jiġi trasferit lill-bejjiegħ, il-miżura inkwistjoni xorta waħda tagħti lill-akkwirent kapaċità akbar li joffri prezz ogħla, li huwa ta’ importanza kruċjali fil-każ ta’ operazzjoni kompetittiva ta’ akkwiżizzjoni.

(131) Għaldaqstant, il-Kummissjoni tikkonkludi li, f’kull każ, il-miżura kkuntestata tagħti vantaġġ fil-ħin tal-akkwiżizzjoni ta’ ishma barranin.

A.1.4. Ġustifikazzjoni tal-miżura bil-loġika tas-sistema tat-taxxa Spanjola

(132) Il-Kummissjoni tqis li, skont il-każistika stabbilita tal-Qorti tal-Ġustizzja (95), il-miżura li tintroduċi differenzjar bejn l-impriżi ma tikkostitwix għajnuna mill-Istat meta dak id-differenzjar ġej min-natura u l-istruttura globali tas-sistema ta’ ħlasijiet li jiffurmaw parti minnha. Din il-ġustifikazzjoni bbażata fuq in-natura jew l-istruttura globali tas-sistema tat-taxxa tirrifletti l-konsistenza ta’ miżura tat-taxxa speċifika mal-loġika interna tas-sistema tat-taxxa in ġenerali.

(133) F’dan ir-rigward, il-Kummissjoni tqis, l-ewwel nett, li l-awtoritajiet Spanjoli ma wrewx li l-effett tal-miżura inkwistjoni kien ser ikun l-eliminazzjoni tat-tassazzjoni doppja. Fil-fatt l-iskema ma tistabbilixxi l-ebda kundizzjoni biex ikun ippruvat li l-bejjiegħ kien effettivament intaxxat fuq il-qligħ li ġej mit-trasferiment tal-ishma, anke jekk tali kundizzjoni hija imposta għal amortizzazzjoni tal-avvjament li jiġi minn kombinament tan-negozju (96). Għandu jkun enfasizzat li, għalkemm l-awtoritajiet Spanjoli ma jistgħux jiddikjaraw li huma kompetenti biex jeżerċitaw kontroll fuq bejjiegħ barrani li jwettaq operazzjonijiet barra mill-pajjiż, il-Kummissjoni tinnota li din il-kundizzjoni hija meħtieġa għall-applikazzjoni ta’ dispożizzjonijiet oħra ta’ taxxa Spanjoli (97) imma mhux għall-miżura inkwistjoni.

(134) It-tieni nett, il-miżura kkuntestata ma tikkostitwix mekkaniżmu biex tkun evitata t-tassazzjoni doppja ta’ dividendi futuri li jiġu ntaxxati meta ssir ir-realizzazzjoni ta’ profitti futuri u ma għandhomx jiġu ntaxxati darbtejn meta mqassma lill-kumpanija li għandha ishma sinjifikanti li għaliha l-avvjament finanzjarju kien tħallas. Fil-fatt, il-miżura kkontestata ma toħloq l-ebda relazzjoni bejn id-dividendi irċevuti u t-tnaqqis eżistenti b’konsegwenza tal-miżura. Għall-kuntrarju, id-dividendi irċevuti minn żamma ta’ ishma sinjifikanti diġà jibbenefikaw kemm mill-eċċezzjoni provduta fl-Artikolu 21 TRLIS u n-newtralità tat-taxxa diretta provduta fl-Artikolu 32 TRLIS sabiex tiġi evitata t-tassazzjoni doppja internazzjonali. F’din il-konnessjoni, l-amortizzazzjoni tal-avvjament finanzjarju tirriżulta f’vantaġġ addizzjonali fir-rigward tal-ishma sinjifikanti f’kumpaniji barranin.

(135) It-tielet nett, l-awtoritajiet Spanjoli ma wrewx li l-miżura inkwistjoni kienet ser tkun estensjoni tar-regoli ta’ restrizzjoni li jippreżumu li hemm provi oġġettivi ta’ telfien ibbażati fuq kalkolu dettaljat u oġġettiv li mhuwiex meħtieġ mill-miżura inkwistjoni. Għall-kuntrarju, l-Artikolu 1